text:
KGAOLO YA LESOMENNE
Lapa la Gago le ka Thaba
1, 2. Jehofa o nyaka gore malapa a phele bjang?
JEHOFA MODIMO o nyadišitše banyalani ba mathomo. Beibele e re o ile a bopa mosadi wa pele gomme “a mo tliša go monna.” Adama o ile a thaba kudu moo a ilego a re: “Mafelelong yo ke yena lerapo la marapo a ka le nama ya nama ya ka.” (Genesi 2:22, 23) Se se re ruta gore Jehofa o nyaka gore banyalani ba thabe.
2 Ka maswabi, batho ba bantši ga se ba ka ba thaba ka malapeng a bona. Lega go le bjalo, Beibele e na le melao e mentši ya motheo yeo e tla thušago bohle ka lapeng gore ba dire gore lapa la bona le atlege le go thabiša.
SEO MODIMO A LETETŠEGO GORE BANNA BA SE DIRE
3, 4. (a) Monna o swanetše go swara mosadi wa gagwe bjang? (b) Ke ka baka la’ng go le bohlokwa gore monna le mosadi ba lebalelane?
3 Beibele e re monna wa kgonthe o swanetše go swara mosadi wa gagwe ka lerato le ka tlhompho. Hle bala Baefeso 5:25-29. Monna ka mehla o swanetše go swara mosadi wa gagwe ka lerato. Le gona o tla šireletša mosadi wa gagwe, a mo hlokomela gomme a se mo dire selo le ge e le sefe seo se tla mo gobatšago.
4 Eupša monna o swanetše go dira’ng ge mosadi wa gagwe a dira diphošo? Beibele e botša banna gore: “Tšwelang pele le rata basadi ba lena gomme le se ke la ba galefela o šoro.” (Bakolose 3:19) Lena banna, le se ke la lebala gore le lena le dira diphošo. Ka gona ge e ba le nyaka gore Modimo a le lebalele diphošo tša lena, le swanetše go lebalela basadi ba lena. (Mateo 6:12, 14, 15) Ge monna le mosadi ba lebalelana ka bolokologi, seo se tla dira gore ba thabe lenyalong la bona.
5. Ke ka baka la’ng monna a swanetše go swara mosadi wa gagwe gabotse?
5 Jehofa o letetše gore monna a sware mosadi wa gagwe gabotse. Monna o swanetše go tshwenyega kudu ka dinyakwa tša mosadi wa gagwe tša nama le tša maikwelo. Ye ke taba e bohlokwa kudu. Ge e ba monna a sa sware mosadi wa gagwe gabotse, Jehofa a ka kgetha go se theetše dithapelo tša gagwe. (1 Petro 3:7) Jehofa o lebelela motho yo mongwe le yo mongwe a le bohlokwa go yena ge e ba a mo rata. Ga a lebelele banna ba le bohlokwa kudu go phala basadi.
6. Taba ya gore monna le mosadi ke “nama e tee” e ra go re’ng?
6 Jesu o hlalositše gore monna le mosadi “ga e sa hlwa e le ba babedi, eupša ke nama e tee.” (Mateo 19:6) Ba a botegelana gomme ba ka se tsoge ba radiane. (Diema 5:15-21; Baheberu 13:4) Monna le mosadi ga se ba swanela go timana thobalano. (1 Bakorinthe 7:3-5) Monna ga se a swanela go lebala gore “ga go na motho yo a kilego a hloya mmele wa gagwe; eupša o a o fepa le go o babalela.” Ka gona, monna o swanetše go rata mosadi wa gagwe le go mo hlokomela. Go feta dilo ka moka, mosadi o nyaka gore monna wa gagwe a mo sware ka botho le ka lerato.
SEO MODIMO A LETETŠEGO GORE BASADI BA SE DIRE
7. Ke ka baka la’ng ka lapeng go swanetše go ba le hlogo?
7 Lapa le lengwe le le lengwe le swanetše go ba le hlogo, e lego motho yo a tla le hlahlago gore le šome mmogo. Lengwalo la 1 Bakorinthe 11:3 le re: “Hlogo ya monna yo mongwe le yo mongwe ke Kriste; hlogo ya mosadi yona ke monna; hlogo ya Kriste yona ke Modimo.”
8. Mosadi a ka bontšha bjang gore o hlompha monna wa gagwe ka mo go tseneletšego?
8 Monna yo mongwe le yo mongwe ka lapeng o dira diphošo. Eupša ge mosadi a thekga diphetho tša monna wa gagwe e bile a dirišana le yena gabotse, lapa ka moka le a holega. (1 Petro 3:1-6) Beibele e re: “Mosadi o swanetše go ba le tlhompho e tseneletšego go monna wa gagwe.” (Baefeso 5:33) Eupša go thwe’ng ge e ba mosadi a se bodumeding botee le monna wa gagwe? Le gona moo o swanetše go hlompha monna wa gagwe ka mo go tseneletšego. Beibele e re: “Lena basadi ikokobeletšeng banna ba lena, e le gore ge e ba go na le bao ba sa kwego Lentšu la Modimo, ba tle ba ruiwe ka boitshwaro bja basadi ba bona ka ntle le gore go bolelwe lentšu, ka baka la ge ba bile dihlatse tše di bonego ka mahlo tša boitshwaro bja lena bjo bo sekilego gotee le tlhompho e tseneletšego.” (1 Petro 3:1, 2) Mohlala o mobotse wa mosadi o ka thuša monna wa gagwe go kwešiša ditumelo tša mosadi wa gagwe le go di hlompha.
9. (a) Mosadi o swanetše go dira’ng ge e ba a thulana ka dikgopolo le monna wa gagwe? (b) Tito 2:4, 5 e swere keletšo efe bakeng sa basadi bao ba nyetšwego?
9 Mosadi a ka dira’ng ge e ba a thulana ka dikgopolo le monna wa gagwe? O swanetše go botša monna wa gagwe ka tlhompho kamoo a ikwago ka gona. Ka mohlala, Sara o kile a bolela selo se sengwe seo Aborahama a ilego a se kwane le sona, eupša Jehofa a botša Aborahama gore: “Theetša lentšu la mosadi wa gago.” (Genesi 21:9-12) Ga se ka mehla moo phetho ya monna wa Mokriste e tla thulanago le seo Beibele e se bolelago, ka gona mosadi wa gagwe o swanetše go mo thekga. (Ditiro 5:29; Baefeso 5:24) Mosadisadi o tla hlokomela lapa gabotse. (Bala Tito 2:4, 5.) Ge bana ba gagwe le monna wa gagwe ba bona gore o šoma ka thata go ba hlokomela, ba tla mo rata kudu le go mo hlompha.
10. Beibele e re’ng ka go arogana le go hlala?
10 Ka dinako tše dingwe banyalani ba kitimela go arogana goba go hlalana. Eupša Beibele e re “mosadi a se ke a arogana le monna wa gagwe” le “monna a se ke a tlogela mosadi wa gagwe.” (1 Bakorinthe 7:10, 11) Go na le mabaka a itšego a go kwagala ao a dumelelago banyalani go arogana, eupša phetho yeo ga se papadi. Go thwe’ng ka go hlala? Beibele e bontšha gore lebaka letee feela la go hlala ke ge yo mongwe wa banyalani a bile le thobalano le motho yo mongwe.
SEO MODIMO A LETETŠEGO GORE BATSWADI BA SE DIRE
11. Ke’ng seo bana ba se hlokago go feta selo le ge e le sefe?
11 Lena batswadi, fetšang nako e ntši kamoo le ka kgonago ka gona le na le bana ba lena. Bana ba lena ba a le hloka, e bile go feta selo le ge e le sefe, ba nyaka gore le ba rute ka Jehofa.
12. Batswadi ba swanetše go dira’ng go šireletša bana ba bona?
12 Lefase le leo le laolwago ke Sathane e ba le lebe le go feta, e bile go na le batho ba bangwe bao ba ratago go gobatša bana ba rena, gaešita le go ba goboša ka tša thobalano. Batswadi ba bangwe ba tšhaba go bolela le bana ba bona ka ditaba tše. Eupša batswadi ba swanetše go lemoša bana ba bona ka batho bao gomme ba ba rute ditsela tša go ba kgole le bona. Batswadi, šireletšang bana ba lena. *
13. Batswadi ba swanetše go ruta bana ba bona bjang?
13 Batswadi ba na le boikarabelo bja go ruta bana ba bona mekgwa. O ka ruta bjang bana ba gago seo? Ke therešo gore o swanetše go tlwaetša bana ba gago, eupša ga se wa swanela go ba sehlogo ge o ba phošolla. (Jeremia 30:11) Ka gona o se ke wa laya bana ba gago o galefile. Ga o nyake gore mantšu a gago a be bjalo ka ge eka “o hlaba ka tšhoša” gomme wa ba kweša bohloko. (Diema 12:18) Ruta bana ba gago gore ke ka baka la eng ba swanetše go ba le tsebe.
SEO MODIMO A LETETŠEGO GORE BANA BA SE DIRE
14, 15. Ke ka baka la’ng bana ba swanetše go kwa batswadi?
14 Jesu o be a ekwa Tatagwe ka mehla, gaešita le dinakong tše thata. (Luka 22:42; Johane 8:28, 29) Le gona Jehofa o letetše gore bana ba kwe batswadi.
15 Lena bana, gaešita le ge le nagana gore go kwa batswadi ba lena go thata, gopolang gore ge le ba kwa, Jehofa le batswadi ba lena ba a thaba. *
16. (a) Sathane o diriša bomang go šušumeletša bana gore ba dire dilo tše mpe? (b) Ke ka baka la’ng go le bohlokwa gore o gwerane feela le batho bao ba ratago Jehofa?
16 Diabolo a ka diriša bagwera ba gago le bana ba bangwe go go fora gore o dire dilo tše mpe. O a tseba gore go thata kudu go gana. Ka mohlala, morwedi wa Jakobo e lego Dina o be a na le bagwera bao ba sa ratego Jehofa. Se se ile sa tsenya yena le lapa la gabo mathateng a magolo. (Genesi 34:1, 2) Ge e ba bagwera ba gago ba sa rate Jehofa, ba ka go šušumeletša go dira dilo tšeo Jehofa a di hloilego gomme wa tsena mathateng, wa nyamiša ba geno le Modimo. (Diema 17:21, 25) Ke ka baka leo go lego bohlokwa kudu gore o gwerane feela le batho bao ba ratago Jehofa.
LAPA LA GAGO LE KA THABA
17. Yo mongwe le yo mongwe ka lapeng o na le boikarabelo bofe?
17 Ge bohle ka lapeng ba phela ka melao ya Modimo, ba phema mathata a mantši le mahloko. Ka gona ge e ba o le monna yo a nyetšego, rata mosadi wa gago gomme o mo sware ka lerato. Ge e ba o le mosadi yo a nyetšwego, hlompha monna wa gago le go mo kwa gomme o ekiše mohlala wa mosadi yo go boletšwego ka yena go Diema 31:10-31. Ge e ba o le motswadi, ruta bana ba gago go rata Modimo. (Diema 22:6) Ge e ba o le tate, hlahla lapa la gago “ka mokgwa o mobotse.” (1 Timotheo 3:4, 5; 5:8) Lena bana, kwang batswadi ba lena. (Bakolose 3:20) Gopolang gore yo mongwe le yo mongwe ka lapeng a ka dira diphošo, ka gona ikokobetšeng gomme le kgopelaneng tshwarelo. Ee, Beibele e na le tlhahlo ya Jehofa yeo e ka thušago yo mongwe le yo mongwe ka lapeng.
^ par. 12 O ka ithuta ka mo go oketšegilego mabapi le kamoo o ka šireletšago bana ba gago go kgaolo 32 ya puku ya Ithute go Morutiši yo Mogolo, yeo e gatišitšwego ke Dihlatse tša Jehofa.
^ par. 15 Ngwana ga se a swanela go theetša batswadi ge ba nyaka gore a dire selo seo se sa dumelelanego le molao wa Modimo.


c: text/html

text:
Dihlatse tša Jehofa ke tše Kae Lefaseng ka Moka?
Ditho tša lena di balwa bjang?
Bao ba bolelago ditaba tše dibotse tša Mmušo wa Modimo kgwedi le kgwedi, ke bona feela bao ba balwago e le Dihlatse tša Jehofa. (Mateo 24:14) Ba akaretša Dihlatse tša Jehofa tše di kolobeditšwego le batho bao ba sego ba tšwa ba kolobetšwa eupša ba swanelega go ruta batho ba bangwe Beibele.
Na motho o swanetše go ntšha tšhelete gore e be setho sa lena?
Aowa. Go ntšha moneelo ga go tswalane felo le gore motho ke Hlatse ya Jehofa goba gore o na kabelo e itšego goba tokelo ka mokgatlong wa rena. (Ditiro 8:18-20) Ge e le gabotse, gantši meneelo yeo re e hwetšago ga go tsebje gore e ntšhitšwe ke bomang. Hlatse ya Jehofa e nngwe le e nngwe e neela ka nako, matla le tšhelete modirong wa rena wa boboledi go ithekgile ka kganyogo le maemo a motho.—2 Bakorinthe 9:7.
Le tseba bjang gore ke ba bakae bao ba rutago batho Beibele kgwedi le kgwedi?
Kgwedi le kgwedi, Dihlatse tša Jehofa di bega modiro wa tšona diphuthegong tša gabo tšona. Ga go na motho yo a gapeletšwago go iša pego ya gagwe.
Dipego tša phuthego di a kopanywa, ke moka tša romelwa ofising ya lekala yeo e hlokometšego naga yeo. Ofisi ya lekala e romela dipalomoka tša naga e nngwe le e nngwe ntlongkgolo ya rena ya lefase ka moka.
Mafelelong a ngwaga o mongwe le o mongwe wa tirelo, * go kopanywa tlhora ya palo ya Dihlatse tša Jehofa nageng e nngwe le e nngwe. Dipalo tšeo di kopanywa gotee go hwetša palo ya Dihlatse tša Jehofa lefaseng ka moka. Dipego ka botlalo tša naga e nngwe le e nngwe di gatišwa karolong yeo e rego “Lefaseng ka Moka” wepesaeteng ye. Dipego tšeo di a re kgothatša, go etša ge dipego tše di swanago le tšona di ile tša kgothatša Bakriste lekgolong la pele la mengwaga.—Ditiro 2:41; 4:4; 15:3.
Na le bala le bao ba lego ka mokgatlong wa lena eupša ba sa bolele ditaba tše dibotse?
Le ge re sa ba bale e le Dihlatse tša Jehofa, fela re a ba amogela ka diphuthegong tša rena. Ba bantši ba bona ba ba gona Segopotšong sa ngwaga le ngwaga sa lehu la Kriste, ka gona palo ya bona re kgona go e akanyetša ka go bona gore ke ba bakae bao ba bago gona Segopotšong eupša e se Dihlatse tša Jehofa. Ka 2017 bao ba bilego gona Segopotšong e bile ba 20 175 477.
Bao ba sa bego gona dibokeng tša rena ba holwa ke lenaneo la rena la mahala la thuto ya legae ya Beibele. Ka 2017, re ile ra swara dithuto tša Beibele tše 10 071 524 kgwedi le kgwedi, tše dingwe dithuto di be di swarelwa sehlopha sa batho ka nako e tee.
Ke ka baka la’ng mmušo o re palo ya lena Dihlatse tša Jehofa e godimo ge e bapetšwa le yeo lena le e bolelago?
Mmušo gantši o bala batho ka go ba botšiša gore ba bodumeding bofe. Ka mohlala, ba Lekgotla la go Balwa ga Batho la United States ba re nyakišišo ya bona “e be e nyaka go tseba gore ke ba bakae bao ba ipolelago gore ke badumedi,” gomme ba oketša ka gore dipalomoka tše ba di hweditšego “di theilwe go seo se bego se bolelwa, e sego mabakeng a kwagalago.” Ka mo go fapanego, bao ba botšago ba bangwe ditaba tše dibotse le go bega modiro woo ke bona feela bao re ba balago e le Dihlatse tša Jehofa, ga re bale bao ba no ipolelago gore ke Dihlatse tša Jehofa.
^ par. 2 Ngwaga wa tirelo o thoma ka September 1 go ya go August 31 ngwageng o latelago. Ka mohlala, ngwaga wa tirelo wa 2015 o thomile ka September 1, 2014 go fihla ka August 31, 2015.
^ par. 16 Ngwaga wa tirelo o thoma ka September 1 go ya go August 31 ngwageng o latelago. Ka mohlala, ngwaga wa tirelo wa 2015 o thomile ka September 1, 2014 go fihla ka August 31, 2015.

robotstxt: allowed

filter: keep


text:
MOROKAMI—KGATIŠO E ITHUTWAGO September 2017
Tokollo ye e na le dihlogo tše ithutwago tšeo di tlago go ahlaahlwa ka October 23 go fihla ka November 26, 2017.
Ithute go ba le Boitshwaro
Mehlala ya ka Beibeleng e ka re thuša bjang go ba le boitshwaro? Ke ka baka la’ng Bakriste ba swanetše go ithuta go ba le boitshwaro?
Eba le Lešoko go Swana le Jehofa
Ka letšatši le lengwe, Jehofa o ile a iponagatša go Moshe ka go mmotša leina la gagwe le dika tša gagwe. Seka sa mathomo seo Modimo a mmoditšego sona ke lešoko la gagwe. Seka se ke’ng, gona ke ka baka la’ng o swanetše go nyaka go ba le sona?
PHIHLELO
Ke Šegofaditšwe ka go Šoma le Banna ba go Rata Modimo
David Sinclair o gopola tokelo yeo a e hweditšego le lethabo leo a bilego le lona ka go šoma le banna le basadi bao ba botegago ka mengwaga e 61 Bethele ya Brooklyn.
“Lentšu la Modimo wa Rena le tla Dula le le Gona go Iša Mehleng ya Neng le Neng”
Beibele e sa dutše e le puku yeo e rekwago kudu le ge e le kgale e le gona, go sa šetšwe go fetoga ga maleme, mathata a dipolitiki le go ganetšwa go fetolelwa ga yona.
“Lentšu la Modimo . . . ke le Matla”
Batho ba bantši ba dirile diphetogo tše dikgolo kudu maphelong ka gobane ba ithuta lentšu la Modimo. Re ka dira’ng gore Lentšu la Modimo le re hole kudu maphelong a rena?
“Eba le Sebete Gomme . . . o Gate Mogato”
Ke ka baka la’ng go nyakega gore o be le sebete, gona re ka ba le sona bjang?


text:
TŠHUTISO 2
Modimo ke Mang?
1. Ke ntaba re tshwanele re rapele Modimo?
Modimo wa nnete ke Yene a makiyeng dilo ka moka. A go na mo a thommeng gona fote a ka sa tsoge a hwile. (Pisalema 90:2) Ditaba tsa go bafala tsa ka Baebeleng di tšwa gage. (1 Thimothi 1:11) Re tshwanele re rapele yene a ntoši ka gore ke yene a re neyyeng bophelo.
2. Modimo ke wa mošaga mang?
A go na motho ye a seleng a bonne Modimo ka gore ke Moya, sone se ra gore o gedimo ka matla ga dilo ka moka tso di bonalang mo lefaseng. (Johane 1:18; 4:24) Mara re ka tšiba gore Modimo ke wa mošaga mang mo re ka fo lebelela tso a di makiyeng. Mo re beyisa, mo re bona mehlobohlobo ya diyengwa le mablomu re napa re tshepa gore o re nyaka ka matla fote o hlalefiye. Ka moka dilo tso di leng gona di re šupetsa gore o na le matšhika.
Le Baebele ye ka re tšhutisa gore Modimo ke wa mošaga mang. Mo re beyisa, ye re botsa tso Modimo a kwanang natso le tso a sa kwaneng natso, gore o tshwara batho byang le ka mokgwa wo a titshwarang ka gona mayemong ya mohlobohlobo.
3. Nje Modimo o na le lebitso?
Jeso o yitseri: “Papa wa rune wa ku magedimong, lebitso lago le gadimisiwe.” (Matewu 6:9) Le mo Modimo a thanakiwa ka mekgwa ya go tlala, o na le lebitso ka lloši. Ka mmolabolo wo mongwana le wo mongwana le bitsiwa ka mokgwa wa gona. Ga go tlala ka Sepulana re re “Jehova.”
Lebitso la Modimo le ntshiwwe ka Dibaebeleng tsa go tlala, ke mokane ba tšhela mabitso ya go tshwana le Morena kela Modimo. Mara botala mo Baebele yi ngwadiwa, lebitso la Modimo ke mo le nyarela gana mola ga bo-7 000. Mo Jeso a kene a tšutisa batho, ke mo a ba botsa le lebitso la Modimo.
4. Nje Jehova wa tihlopa ka rune?
Ayitsano go hlopega ga batho mo lefaseng go ra gore Jehova ke Modimo ye a sa tihlopeng ka rune? Batho ba bangwana ba re Modimo ke yene a makang gore re hlopege, o fo ba a re leketsa, mara tsone ke matsaka.
Modimo o re lesetsa re tikgetela. Nje a o leboge gore Modimo o nyaka o mmerekela o sa šušumetse ke motho? (Jošuwa 24:15) Mara ba go tlala ba kgeta go maka ba bangwana dilo tsa go befa, ba yeketsa go hlopega. Jehova wa šekela mo a bona batho ba sa tshwariwi gabutši.
Jehova ke Modimo wa go re pasopa. O nyaka re jabolele bophelo. Di thina tsa gore a tlose mohlopego le bo ba makang gore re hlopege. Go na le so se makang gore a fo tšwa a lisiye mohlopego. Ga Tšhuto 8, re nyoko kwa gore ke ntaba.
5. Re ka šutela byang thina ga Modimo?
Jehova wa di nyaka mo re šutela thina gage ka thapelo. O jabolela ka o teya ka o teya wa rune. (Pisalema 65:2; 145:18) O tikemisele go re tshwarela. Wa di bona mo re leketsa go mo jabodisa le mo re fela re šitega. Le mo re sa felegelela, re ka ba banghane ba Modimo ba thina ka matla.
Ka gore Jehova o re neyye bophelo, re tshwanele go mo nyaka ka matla go feta batho bo ka moka. (Mareka 12:30) Mo o kene o šupetsa gore o nyaka Modimo ka go tšhuta ka yene le ka go maka so a se nyakang, o nyoko šutela thina gage ka matla.


text:
KGAOLO YA LESOME-HLANO
Borapedi Bjoo Modimo a bo Amogelago
Na madumedi ka moka a thabiša Modimo?
Re ka hlaola bjang bodumedi bja therešo?
Barapedi ba Modimo ba therešo lefaseng lehono ke bomang?
1. Re tla holega bjang ge e ba re rapela Modimo ka tsela e swanetšego?
JEHOFA MODIMO o tshwenyega kudu ka rena gomme o nyaka gore re holwe ke tlhahlo ya gagwe e lerato. Ge e ba re mo rapela ka tsela e swanetšego, re tla ba ba thabilego e bile re tla phema mathata a mantši bophelong. Le gona re tla hwetša ditšhegofatšo tša gagwe le thušo ya gagwe. (Jesaya 48:17) Lega go le bjalo, go na le madumedi a makgolo ao a ipolelago gore a ruta therešo ka Modimo. Eupša a fapane kudu dithutong tša wona tša mabapi le gore Modimo ke mang le seo a se letetšego go rena.
2. Re ka ithuta bjang tsela e swanetšego ya go rapela Jehofa, gomme ke mohlala ofe woo o re thušago go kwešiša se?
2 O ka tseba bjang tsela e swanetšego ya go rapela Jehofa? Ga go nyakege gore o ithute gomme o bapiše dithuto tša madumedi a a mantši ka moka. Go nyakega feela gore o ithute seo ge e le gabotse Beibele e se rutago ka borapedi bja therešo. Ka mohlala: Dinageng tše dintši, go na le bothata bja tšhelete ya bofora. Ge e ba o be o filwe mošomo wa go tsoma tšhelete e bjalo ya bofora, na o be o tla dira bjang? Na o be o tla swara mohuta o mongwe le o mongwe wa tšhelete yeo ka hlogo? Aowa. E be e tla ba gabohlale gore o ithute ka tšhelete ya kgonthe. Ka morago ga go tseba kamoo tšhelete ya kgonthe e lego ka gona, o tla kgona go lemoga tšhelete ya bofora. Ka mo go swanago, ge re ithuta kamoo re ka hlaolago bodumedi bja therešo, re tla kgona go lemoga madumedi ao e lego a maaka.
3. Go ya ka Jesu, ke’ng seo re swanetše go se dira e le gore re amogelwe ke Modimo?
3 Ke gabohlokwa gore re rapele Jehofa ka tsela yeo a e amogelago. Batho ba bantši ba dumela gore madumedi ka moka a thabiša Modimo, eupša Beibele ga e rute seo. E bile ga go a lekana go fo ipolela gore ke Mokriste. Jesu o ile a re: “Ga se yo mongwe le yo mongwe yo a rego go nna, ‘Morena, Morena,’ a tlago go tsena mmušong wa magodimo, eupša go tla tsena yo a dirago thato ya Tate yo a lego magodimong.” Ka gona, gore re amogelwe ke Modimo re swanetše go ithuta seo a se nyakago go rena gomme re se dire. Jesu o biditše bao ba sa dirego thato ya Modimo gore ke “badiri ba go hloka molao.” (Mateo 7:21-23) Go swana le tšhelete ya bofora, bodumedi bja maaka ga bo na mohola wa kgonthe. Se sebe le go feta ke gore bodumedi bjo bjalo ge e le gabotse bo a gobatša.
4. Mantšu a Jesu a bolela’ng ge e le mabapi le ditsela tše pedi, gomme e nngwe le e nngwe ya tšona e lebiša kae?
4 Jehofa o nea yo mongwe le yo mongwe lefaseng sebaka sa gore a hwetše bophelo bjo bo sa felego. Lega go le bjalo, gore re hwetše bophelo bjo bo sa felego Paradeiseng, re swanetše go rapela Modimo ka mo go swanetšego gomme gona bjale re phele ka tsela yeo a e amogelago. Ka manyami, ba bantši ba gana go dira bjalo. Ke ka baka leo Jesu a ilego a re: “Tsenang ka kgoro e tshesane; gobane tsela e išago tshenyegong e petleke e bile e phatlaletše, gomme bao ba tsenago ka yona ke ba bantši; anthe kgoro ke e tshesane gomme tsela e išago bophelong e pitlagane, le gona ke ba sego kae ba ba e hwetšago.” (Mateo 7:13, 14) Bodumedi bja therešo bo lebiša bophelong bjo bo sa felego. Bodumedi bja maaka bo lebiša tshenyegong. Jehofa ga a nyake gore motho le ge e ka ba ofe a fedišwe, gomme ke ka baka leo a neago batho kae le kae sebaka sa gore ba ithute ka yena. (2 Petro 3:9) Ka gona go molaleng gore tsela yeo re rapelago Modimo ka yona e bolela bophelo goba lehu go rena.
KAMOO O KA HLAOLAGO BODUMEDI BJA THEREŠO
5. Re ka lemoga bjang bao ba lego bodumeding bja therešo?
5 ‘Tsela e išago bophelong’ e ka hwetšwa bjang? Jesu o boletše gore bodumedi bja therešo bo tla bonagala maphelong a batho bao ba bo latelago. O ile a re: “Le tla ba tseba ka dienywa tša bona. . . . Sehlare se sengwe le se sengwe se sebotse se enywa dienywa tše dibotse.” (Mateo 7:16, 17) Ka mantšu a mangwe, bao ba lego bodumeding bja therešo ba tla lemogwa ka ditumelo tša bona le boitshwaro bja bona. Gaešita le ge ba sa phethagala e bile ba dira diphošo, barapedi ba therešo e le sehlopha ba tsoma go dira thato ya Modimo. Anke re eleng hloko dilo tše tshelelago tšeo di hlaolago bao ba lego bodumeding bja therešo.
6, 7. Bahlanka ba Modimo ba lebelela bjang Beibele, gomme Jesu o beile bjang mohlala tabeng ye?
6 Bahlanka ba Modimo ba thea dithuto tša bona Beibeleng. Beibele ka boyona e re: “Lengwalo ka moka le buduletšwe ke Modimo gomme le hola ka go ruta, go kgalemela, go lokiša dilo, go laya ka toko, gore motho wa Modimo a swanelege ka botlalo, a hlangwe ka mo go feletšego bakeng sa modiro o mongwe le o mongwe o mobotse.” (2 Timotheo 3:16, 17) Moapostola Paulo o ile a ngwalela Bakriste-gotee le yena gore: “Eitše ge le amogela lentšu la Modimo, leo le le kwelego go tšwa go rena, la le amogela, e sego e le lentšu la batho, eupša kamoo ruri le lego ka gona, e le lentšu la Modimo.” (1 Ba-Thesalonika 2:13) Ka gona, ditumelo le mekgwa ya bodumedi bja therešo ga se tša thewa diponong goba ditšong tša batho. Di theilwe Lentšung la Modimo le le buduletšwego, e lego Beibele.
7 Jesu Kriste o beile mohlala o swanetšego ka go thea dithuto tša gagwe Lentšung la Modimo. Ge a rapela Tatagwe wa legodimong, o ile a re: “Lentšu la gago ke therešo.” (Johane 17:17) Jesu o be a dumela Lentšu la Modimo gomme se sengwe le se sengwe seo a bego a se ruta se be se dumelelana le Mangwalo. Jesu o ile a bolela gantši gore: “Go ngwadilwe gwa thwe.” (Mateo 4:4, 7, 10) Ke moka ka morago Jesu o be a tsopola lengwalo. Ka mo go swanago, batho ba Modimo lehono ga ba rute dikgopolo tša bona. Ba dumela gore Beibele ke Lentšu la Modimo, e bile ba thea dithuto tša bona ka go tia go seo le se bolelago.
8. Go rapela Jehofa go akaretša’ng?
8 Bao ba lego bodumeding bja therešo ba rapela Jehofa a nnoši e bile ba tsebatša leina la gagwe. Jesu o ile a tsebatša gore: “Ke Jehofa Modimo wa gago yo o swanetšego go mo rapela, gomme ke yena a nnoši yo o swanetšego go mo direla tirelo e kgethwa.” (Mateo 4:10) Ka gona, bahlanka ba Modimo ga ba rapele motho le ge e ka ba ofe ge e se Jehofa. Borapedi bjo bo akaretša go tsebiša batho gore leina la Modimo wa therešo ke mang le gore yena ke motho wa mohuta mang. Psalme 68:4 e re: “Leina la xaxwe ké Jehofa. Pele xa xaxwe Le xobê mexobô.” Jesu o beile mohlala wa go thuša ba bangwe gore ba tsebe Modimo, ka ge a ile a bolela thapelong gore: “Ke utolotše leina la gago bathong bao o nneilego bona go tšwa lefaseng.” (Johane 17:6) Ka mo go swanago, barapedi ba therešo lehono ba ruta ba bangwe ka leina la Modimo, merero ya gagwe le dika tša gagwe.
9, 10. Bakriste ba therešo ba bontšhana lerato ka ditsela dife?
9 Batho ba Modimo ba bontšhana lerato la kgonthe le le le se nago boithati. Jesu o boletše gore: “Bohle ba tla tseba ka se gore le barutiwa ba-ka, ge e ba le ratana.” (Johane 13:35) Bakriste ba pele ba be ba ratana ka tsela e bjalo. Lerato leo le theilwego melaong ya motheo ya Beibele le fenya mapheko a morafo, a tša leago le a botšhaba gomme le kopanya batho tlemong e sa kgaogego ya borwarre bja therešo. (Ba-Kolose 3:14) Ditho tša madumedi a maaka ga di na borwarre bjo bo bjalo bjo lerato. Re tseba bjang seo? Di a bolayana ka baka la diphapano tša botšhaba goba tša morafo. Bakriste ba therešo ga ba tšee dibetša e le gore ba bolaye bana babo bona ba Bakriste goba motho le ge e le ofe. Beibele e re: “Bana ba Modimo le bana ba Diabolo ba bonagala ka taba ye: Yo mongwe le yo mongwe yo a sa tšwelego pele a dira go loka ga a tšwe go Modimo, gomme go bjalo le ka yo a sa ratego ngwanabo. . . . Re swanetše go ratana; e sego go swana le Kaine yo a tšwelego go yo kgopo gomme a bolaya ngwanabo.”—1 Johane 3:10-12; 4:20, 21.
10 Ee, lerato la kgonthe le bolela se se fetago go se bolaye ba bangwe. Bakriste ba therešo ba diriša nako ya bona, matla le dilo tša bona ka ntle le boithati bakeng sa go thušana le go kgothatšana. (Ba-Hebere 10:24, 25) Ba a thušana dinakong tša tlalelo, e bile ba dirišana le ba bangwe ka go botega. Ge e le gabotse, ba diriša keletšo ya Beibele maphelong a bona ya gore ba ‘direle bohle botse.’—Ba-Galatia 6:10.
11. Ke ka baka la’ng go le bohlokwa go amogela Jesu Kriste e le tsela ya Modimo ya go phološa?
11 Bakriste ba therešo ba amogela Jesu Kriste e le tsela ya Modimo ya go phološa. Beibele e re: “Ga go phološo go motho le ge e le ofe yo mongwe, gobane ga go leina le lengwe ka tlase ga legodimo leo le neilwego batho leo ka lona re tlago go phološwa.” (Ditiro 4:12) Ka ge re bone go Kgaolo 5, Jesu o neetše ka bophelo bja gagwe e le topollo bakeng sa batho ba kwago. (Mateo 20:28) Go oketša moo, Jesu ke Kgoši e kgethilwego ya Modimo Mmušong wa legodimong woo o tlago go buša lefase ka moka. Le gona Modimo o nyaka gore re kwe Jesu gomme re diriše dithuto tša gagwe ge e ba re nyaka bophelo bjo bo sa felego. Ke ka baka leo Beibele e bolelago gore: “Yo a dumelago go Morwa o na le bophelo bjo bo sa felego; yo a sa kwego Morwa a ka se ke a bona bophelo.”—Johane 3:36.
12. Go se be karolo ya lefase go akaretša’ng?
12 Barapedi ba therešo ga se karolo ya lefase. Ge a be a sekišwa ke mmuši wa Roma e lego Pilato, Jesu o ile a re: “Mmušo wa-ka ga se karolo ya lefase le.” (Johane 18:36) Go sa šetšwe naga yeo ba dulago go yona, balatedi ba therešo ba Jesu ke balata ba Mmušo wa gagwe wa legodimong gomme ka baka leo ba kgomarela ka go tia go se tšee lehlakore ditabeng tša dipolitiki tša lefase. Ga ba tšee karolo dingangišanong tša lona. Lega go le bjalo, barapedi ba Jehofa ga ba tsena-tsenane le seo ba bangwe ba kgethago go se dira mabapi le go tsenela mokgatlo wa dipolitiki, go nyaka go boutelwa go tša dipolitiki goba gona go bouta. Le gona ka ge barapedi ba Modimo ba therešo ba sa tšee lehlakore dipolitiking, ba kwa molao. Ka baka la’ng? Ka gobane Lentšu la Modimo le ba laela gore ba “ikokobeletše” mmušo wa “balaodi ba bagolo.” (Ba-Roma 13:1) Ge go e-na le go thulana magareng ga seo Modimo a se nyakago le seo tshepedišo ya dipolitiki e se nyakago, barapedi ba therešo ba latela mohlala wa baapostola bao ba ilego ba re: “Re swanetše go kwa Modimo e le mmuši go e na le batho.”—Ditiro 5:29; Mareka 12:17.
13. Balatedi ba therešo ba Jesu ba lebelela bjang Mmušo wa Modimo, gomme ke kgato efe yeo ba e tšeago ka baka leo?
13 Balatedi ba Jesu ba therešo ba ruta gore Mmušo wa Modimo ke kholofelo e nnoši ya batho. Jesu o ile a bolela e sa le pele gore: “Ditaba tše tše dibotse tša mmušo di tla bolelwa lefaseng ka moka le go agilwego go lona gore e be bohlatse go ditšhaba tšohle; ke moka bofelo bo tla tla.” (Mateo 24:14) Go e na le go kgothaletša batho go ithekga ka babuši ba batho gore ba rarolle mathata a bona, balatedi ba therešo ba Jesu Kriste ba goeletša ka Mmušo wa Modimo wa legodimong e le kholofelo e nnoši ya batho. (Psalme 146:3) Jesu o re rutile gore re rapelele mmušo woo o phethagetšego ge a be a re: “Mmušo wa gago a o tle. Thato ya gago a e direge le mo lefaseng bjalo ka ge e direga legodimong.” (Mateo 6:10) Lentšu la Modimo le boletše e sa le pele gore Mmušo wo wa legodimong “o tlo phšatla mebušô [yeo e lego gona ga bjale] e mengwê ka moka wa e fediša; xe e le wôna, o tlo êma xo ya xo ile.”—Daniele 2:44.
14. Ke sehlopha sefe sa bodumedi seo o dumelago gore se fihlelela dinyakwa tša borapedi bja therešo?
14 Motheong wa seo re sa tšwago go se ahla-ahla, ipotšiše gore: ‘Ke sehlopha sefe sa bodumedi seo se theago dithuto tša sona ka moka Beibeleng gomme sa tsebatša leina la Jehofa? Ke sehlopha sefe seo se bontšhago lerato ka tsela yeo Jehofa a nyakago, seo se bontšhago tumelo go Jesu, seo e sego karolo ya lefase e bile se goelela gore Mmušo wa Modimo ke wona kholofelo e nnoši ya kgonthe bakeng sa batho? Go dihlopha ka moka tša madumedi mo lefaseng, ke sefe seo se fihlelelago dinyakwa tše?’ Ditherešo di bontšha gabotse gore ke Dihlatse tša Jehofa.—Jesaya 43:10-12.
O TLA DIRA’NG?
15. Ke’ng seo Modimo a se nyakago go tlaleletša tabeng ya go dumela gore o gona?
15 Go fo dumela go Modimo ga gwa lekana e le gore re mo kgahliše. Ge e le gabotse, Beibele e bolela gore gaešita le batemona ba dumela gore Modimo o gona. (Jakobo 2:19) Lega go le bjalo, go molaleng gore ga ba dire thato ya Modimo e bile ga a ba amogele. Gore re amogelwe ke Modimo, ga go nyakege feela gore re dumele gore o gona eupša re swanetše go dira le thato ya gagwe. E bile re swanetše go ikaroganya le bodumedi bja maaka gomme re kgomarele borapedi bja therešo.
16. Ke’ng seo se swanetšego go dirwa ge e le mabapi le go tšea karolo bodumeding bja maaka?
16 Moapostola Paulo o bontšhitše gore ga se ra swanela go tšea karolo borapeding bja maaka. O ngwadile gore: “‘Tšwang gare ga bona, le itlhaole,’ go bolela Jehofa, ‘le lese go kgwatha selo se se sa hlwekago’”; “‘gomme ke tla le amogela.’” (2 Ba-Korinthe 6:17; Jesaya 52:11) Ka gona Bakriste ba therešo ba phema selo le ge e le sefe seo se sepedišanago le borapedi bja maaka.
17, 18. “Babilona o Mogolo” ke’ng, gomme ke ka baka la’ng e le mo go akgofilego gore re ‘tšwe go yena’?
17 Beibele e bontšha gore mehuta ka moka ya bodumedi bja maaka ke karolo ya “Babilona o Mogolo.” * (Kutollo 17:5) Leina leo le re gopotša motse wa bogologolo wa Babilona, moo bodumedi bja maaka bo ilego bja thoma gona ka morago ga Meetse-fula a mehleng ya Noa. Dithuto tše dintši le mekgwa yeo ga bjale e tlwaelegilego bodumeding bja maaka e thomile kgale kua Babilona. Ka mohlala, ba-Babilona ba be ba rapela medimo ya boraro-botee. Lehono, thuto e kgolo ya madumedi a mantši ke Boraro-botee. Eupša Beibele e ruta ka mo go kwagalago gore go na le Modimo a nnoši feela wa therešo, Jehofa, le gore Jesu Kriste ke Morwa wa gagwe. (Johane 17:3) Ba-Babilona gape ba be ba dumela gore batho ba na le moya o sa hwego woo o phologago mmeleng ka morago ga lehu gomme o ka tlaišega lefelong la tlaišo. Lehono, go dumela go moya o sa hwego goba moya woo o ka tlaišegago mollong wa dihele go rutwa ke madumedi a mantši.
18 Ka ge borapedi bja Babilona ya bogologolo bo ile bja phatlalala le lefase, Babilona o Mogolo wa gona bjale a ka šupša ka mo go swanetšego e le mmušo wa lefase wa bodumedi bja maaka. Le gona Modimo o boletše e sa le pele gore mmušo wo wa bodumedi bja maaka o tla fedišwa ka ponyo ya leihlo. (Kutollo 18:8) Na o bona lebaka leo ka lona go lego bohlokwa gore o ikaroganye le karolo e nngwe le e nngwe ya Babilona o Mogolo? Jehofa Modimo o nyaka gore ‘o tšwe go yena’ ka pela go sa dutše go sa na le nako.—Kutollo 18:4.
19. Ke’ng seo o tlago go se hwetša ka go hlankela Jehofa?
19 Ka baka la phetho ya gago ya go tlogela go ikopanya le bodumedi bja maaka, ba bangwe ba ka kgetha go se sa gwerana le wena. Lega go le bjalo, ka go hlankela Jehofa o e-na le batho ba gagwe, o tla hwetša mo gontši kudu go feta moo o ka go lobago. Go swana le barutiwa ba pele ba Jesu bao ba tlogetšego dilo tše dingwe e le gore ba mo latele, mafelelong le wena o tla ba le bana beno gotee le dikgaetšedi ba moya. O tla ba karolo ya lapa le legolo la lefase ka bophara la dimilione tša Bakriste ba therešo bao ba go bontšhago lerato la kgonthe. E bile o tla ba le kholofelo e kgahlišago ya bophelo bjo bo sa felego “tshepedišong e tlago ya dilo.” (Mareka 10:28-30) Mohlomongwe ge nako e dutše e e-ya bao ba ilego ba go furalela ka baka la ditumelo tša gago ba tla hlahlobišiša seo Beibele e se rutago gomme ba ba barapedi ba Jehofa.
20. Ke tebelelo efe ya bokamoso yeo e lego gona bakeng sa bao ba lego bodumeding bja therešo?
20 Beibele e ruta gore Modimo kgaufsinyane o tla fediša tshepedišo ye e mpe ya dilo gomme e tla tšeelwa sebaka ke lefase le lefsa la go loka ka tlase ga pušo ya Mmušo wa gagwe. (2 Petro 3:9, 13) E tla ba lefase le le kgahlišago kudu gakaakang! Le gona lefaseng lona leo le lefsa la go loka, go tla ba le bodumedi bjo tee feela, mohuta o tee wa therešo wa borapedi. Na e ka se be gabohlale gore o gate megato e nyakegago ya gore o kopanele le barapedi ba therešo gona bjale?
^ ser. 17 Bakeng sa tsebišo e oketšegilego mabapi le lebaka leo ka lona Babilona o Mogolo e emelago mmušo wa lefase wa bodumedi bja maaka, bona Mametletšo, matlakala 219-20.


text:
THUŠO BAKENG SA LAPA | GO GODIŠA NGWANA
Kamoo o ka Rego “Aowa”
TLHOHLO
Ngwana wa gago ga a kwe ge o gana go mo fa seo a se nyakago. Ge o re aowa, go se laolege ga gagwe go leka go se fele pelo ga gago. Ga go seo o se dirago goba go se bolela seo se dirago gore a kwešiše, gomme mafelelong o bona go se na tsela e nngwe ntle le gore o ineele. Ka ge o lapišitšwe ke ngwana wa gago, o feleletša o dumetše.
O ka kgona go kgaotša mokgwa wo. Eupša sa pele, ela hloko dintlha tše dingwe mabapi le gore aowa.
SEO O SWANETŠEGO GO SE TSEBA
Go re aowa ga se go ba sehlogo. Batswadi ba bangwe ga ba dumele se, mohlomongwe ba re o swanetše go beelana mabaka le ngwana wa gago, o mo hlalosetše goba o boledišane le yena. Ba re o pheme gore aowa, ka ge ba boifa gore seo se tla befediša ngwana wa gago.
Ke therešo gore mathomong lentšu “aowa” le ka nyamiša ngwana wa gago. Lega go le bjalo, le mo ruta thuto e bohlokwa—gore mo lefaseng go phelwa ka melao e itšego. Ka lehlakoreng le lengwe, ka go ineela, o bebofatša matla a gago a taolo le gona o ruta ngwana wa gago gore a go hlohle nako le nako ge a nyaka go hwetša selo se itšego. Ge nako e dutše e eya, karabelo ya gago e ka dira gore a go galefele. Go ba gona, ngwana a ka se hlomphe motswadi yoo a kgonago go mo laola gabonolo.
Aowa ya gago e lokišeletša ngwana wa gago nywaga ya mahlalagadi le ya ge a godile. E mo ruta mehola ya go ba le boikgafo. Ngwana yo a ithutago thuto yeo e bohlokwa ga se gantši ge a le mahlalagading a ineela kgateletšong ya dihlaretagi goba go tsenela thobalano pele ga lenyalo.
Aowa ya gago e tlwaetša ngwana gore a gole. Ngaka David Walsh o ngwala gore: “Therešo ke gore, rena [batho ba bagolo] ga se ka mehla re hwetšago selo seo re se nyakago. Ga re hole bana ba rena ka selo ge e ba re ba ruta gore lefase le tla dula le ba nea selo le ge e le sefe seo ba se nyakago.” *
SEO O KA SE DIRAGO
Dula pakaneng ya gago. O nyaka gore ngwana wa gago a be le bokgoni, a laole maikwelo a gagwe gaešita le go ba motho yo mogolo yo a atlegilego. Eupša o tla be o sa dire ka go dumelelana le pakane yeo ge e ba o mo nea dilo ka moka tšeo a di nyakago. Beibele e re ge e ba motho a ‘tefišwa go tloga bofseng, le ge a šetše a godile o tla hloka tebogo.’ (Diema 29:21) Ka gona go re aowa, ke karolo ya tayo e šomago. Tlwaetšo e bjalo e tla thuša ngwana wa gago, e sego go mo kweša bohloko.—Molao wa motheo wa Beibele: Diema 19:18.
Ge o itše aowa, o se ke wa fetoga. Ngwana wa gago ga se thaka ya gago. Ka gona ga go hlokagale gore le ngangišane tše nkego o nyaka tumelelo ya gagwe. Go molaleng gore ge bana ba dutše ba gola, ba swanetše go ‘tlwaetša matla a bona a go hlatha, e le gore ba kgethologanye se se nepagetšego le se se fošagetšego.’ (Baheberu 5:14) Ka gona ga se phošo go beelana mabaka le ngwana wa gago. Lega go le bjalo, o se itsenye dingangišanong tšeo di sa felego le bana ba banyenyane o hlalosa lebaka leo ka lona o itšego aowa. Ge o dutše o ngangišana le ngwana wa gago, ke moo aowa ya gago e tlago go kwala eka ke potšišo go e na le go kwala e le phetho.—Molao wa motheo wa Beibele: Baefeso 6:1.
Kgomarela phetho ya gago. Ngwana wa gago a ka leka phetho ya gago ka go go ngongoregela goba go go lopa a sa fetše. O ka dira’ng ge e ba seo se direga ka gae? Puku ya Loving Without Spoiling e šišinya gore: “Mo katoge. Mmotše gore, ‘Ge e ba o nyaka go dira matepe, go lokile, eupša nna ga ke nyake go go kwa. Eya ka phaphošing ya gago. O yo tepelela gona, o tla re ge o feditše wa boa.’” Mathomong, o ka thatafalelwa ke go dira seo—e bile ngwana wa gago a ka thatafalelwa ke go amogela seo. Eupša a ka thoma go fokotša matepe a gagwe ge a lemoga gore o tiišitše ka seo o se bolelago.—Molao wa motheo wa Beibele: Jakobo 5:12.
O se ke wa re aowa feela ka gobane o nyaka go hlatsela gore o na le matla ka ge o le motswadi
Fetofetoga le maemo. O se ke wa re aowa feela ka gobane o nyaka go hlatsela gore o na le matla ka ge o le motswadi. Go e na le moo, ‘anke go lekalekana ga gago go tsebje.’ (Bafilipi 4:5) Go na le dinako tšeo o ka rego ee ngwaneng wa gago—ge feela o sa ineele go matepe a gagwe e bile kgopelo ya ngwana wa gago e le e kwagalago.—Molao wa motheo wa Beibele: Bakolose 3:21.
^ ser. 10 Go tšwa pukung ya No: Why Kids—of All Ages—Need to Hear It and Ways Parents Can Say It.


text:
Lenaneo la 2017 la Kopano ya Selete
Hlahloba lenaneo la letšatši le lengwe le le lengwe la kopano ye, leo le tlago go go thuša go dula o dira se se nepagetšego le go kgotlelela mathata.
Labohlano
Ke eng seo se ka re thušago go hlagolela dika tšeo di tlago go re thuša go kgotlelela mathata?
Mokibelo
Modimo Ramatlaohle o re homotša bjang le go re thuša go kgotlelela mathata?
Sontaga
Jesu o itše: “Yo a kgotleletšego go fihla bofelong ke yena a tlago go phološwa.” O ka dira eng gore o kgone go phela ka go dumelelana le mantšu a?
Tsebišo go Bao ba Tlilego Kopanong
Mohlomongwe o ka thabela go tla dibokeng tše di kgethegilego tšeo di tlago go swarwa kopanong ye. Le gona, lebelela mo ge e ba o nyaka go tseba ditaba tše dingwe tša mabapi le bahlokomedi, kolobetšo, go ntšha moneelo, thušo ya pele, moo o ka hwetšago dilo tšeo o di timeditšego, madulo goba lefapha la tirelo ya boithaopo.
Ithute ka mo go Oketšegilego
KE BOMANG BAO BA DIRAGO THATO YA JEHOFA LEHONO?
Ke ka Baka la Eng Dihlatse tša Jehofa di Eya Dikopanong tše Dikgolo?
Re ba le dikopano tše tharo ngwaga le ngwaga. O ka holwa bjang ke dikopano tše?


text:
Kgaolo 32: Dikotlo tše 10
LEBELELA diswantšho tše. Se sengwe le se sengwe se bontšha kotlo yeo Jehofa a ilego a e tliša Egipita. Seswantšhong sa pele o ka bona Arone a itia Noka ya Nile ka lepara la gagwe. Ge a dirile bjalo, meetse a noka yeo a ile a fetoga madi. Dihlapi tša ka moo nokeng di ile tša hwa gomme noka ya thoma go nkga.
Ke moka Jehofa o ile a dira gore digwagwa di tšwe Nokeng ya Nile. Di be di le gohle—ka diobeneng, ka dipaneng le malaong—kae le kae. Ge digwagwa tšeo di hwile, Baegipita ba ile ba di kgobela ya ba mekgobo e megolo gomme naga ya nkga ka baka la tšona.
Ka morago ga moo, Arone o ile a itia mmu ka lepara la gagwe gomme lerole la fetoga menang. Menang ke dikhunkhwane tše dingwe tše dinyenyane tša go loma. Menang e bile kotlo ya boraro nageng ya Egipita.
Dikotlo tše dingwe tšeo di ilego tša latela di ile tša tlaiša Baegipita feela, e sego Baisiraele. Kotlo ya bone e bile ya dintšhi tše dikgolo tšeo di ilego tša tlala ka dintlong ka moka tša Baegipita. Kotlo ya bohlano e ile ya hlasela diruiwa. Dikgomo, dinku le dipudi tše dintši tša Baegipita di ile tša hwa.
Bjale Moshe le Arone ba ile ba tšea molora ba o gašetša godimo. Ka go re’alo ba dira gore dišo tše šoro di tšwe batho le diphoofolo. Ye e be e le kotlo ya botshelela.
Ka morago ga kotlo yeo, Moshe o ile a otlollela seatla sa gagwe godimo gomme Jehofa a romela pula ya magadima le sefako. E be e le sefako se segolo kudu seo se sa kago sa bonwa Egipita.
Kotlo ya seswai e be e le ya ditšie. Go be go se gwa ka gwa ba le ditšie tše dintši ka tsela yeo. Di ile tša ja dimela tšohle tšeo sefako se bego se di šadišitše.
Kotlo ya senyane e be e le ya leswiswi. Leswiswi le leso le ile la aparela naga ka matšatši a mararo, eupša Baisiraele bona ba be ba na le seetša moo ba bego ba dula gona.
Mafelelong, Modimo o ile a botša batho ba gagwe gore ba gaše madi a putšanyana goba a kwana diforeimeng tša mejako ya dintlo tša bona. Ke moka morongwa wa Modimo o ile a feta Egipita. Ge morongwa a be a bona madi ao, o be a sa bolaye motho ka ntlong yeo. Eupša dintlong ka moka tšeo go tšona go bego go se na madi diforeimeng, morongwa yoo o ile a bolaya maitšibulo a batho le a diphoofolo. Ye e be e le kotlo ya lesome.
Ka morago ga kotlo yeo ya mafelelo, Farao o ile a botša Baisiraele gore ba tloge. Batho ba Modimo ka moka ba be ba itokišeleditše go tloga gomme bjona bošegong bjoo ba ile ba thoma leeto la bona la go tšwa Egipita.
Ekisodo dikgaolo 7 go ya go 12.
Dipotšišo
- O diriša diswantšho tše di bontšhitšwego mo, hlalosa dikotlo tše tharo tša mathomo tšeo Jehofa a ilego a di tliša Egipita.
- Phapano e be e le efe magareng ga dikotlo tše tharo tša mathomo le dikotlo tše dingwe ka moka?
- Hlalosa kotlo ya bone, ya bohlano le ya botshelela.
- Hlalosa kotlo ya bošupa, ya seswai le ya senyane.
- Ke’ng seo Jehofa a ilego a botša Baisiraele gore ba se dire pele ga kotlo ya lesome?
- Kotlo ya lesome e bile efe, gomme go ile gwa direga’ng ka morago ga yona?
Dipotšišo tša tlaleletšo
- Bala Ekisodo 7:19-8:19
Gaešita le ge boramalea ba Egipita ba ile ba kgona go ekiša dikotlo tše pedi tša pele tša Jehofa, ke eng seo ba ilego ba gapeletšega go se amogela ka morago ga kotlo ya boraro? (Ek. 8:18, 19; Mat. 12:24-28)
Kotlo ya bone e ile ya bontšha bjang gore Jehofa o kgona go šireletša batho ba gagwe, gomme go tseba se go dira gore batho ba Modimo ba ikwe bjang ge ba lebeletšane le ‘masetlapelo a magolo’ ao a boletšwego e sa le pele? (Ek. 8:22, 23; Kut. 7:13, 14; 2 Dikor. 16:9)
- Bala Ekisodo 8:24; 9:3, 6, 10, 11, 14, 16, 23-25 le 10:13-15, 21-23.
Ke dihlopha dife tše pedi tša batho tšeo di ilego tša pepentšhwa ke Dikotlo tše Lesome, gona se se kgoma bjang pono ya rena ka dihlopha tšeo tše pedi lehono? (Ek. 8:10, 18, 19; 9:14)
Ekisodo 9:16 e re thuša bjang go kwešiša lebaka leo ka lona Jehofa a dumeletšego Sathane gore a be gona go fihlela gona bjale? (Baroma 9:21, 22)
- Bala Ekisodo 12:21-32.
Paseka e ile ya dira bjang gore batho ba bantši ba kgone go phologa, gona e be e swantšhetša eng? (Ek. 12:21-23; Joh. 1:29; Baroma 5:18, 19, 21; 1 Bakor. 5:7)


text:
Nka Dirišana Bjang Gabotse le Morutiši wa ka?
Ema gomme o nagane!
Ela hloko phihlelo ya Rachel. Rachel o be a dutše a hwetša dimaraka tša godimo kudu sekolong. Ke moka ge a fihla mphatong wa bohlano, dilo di ile tša fetoga. Rachel o re: “
Morutiši wa ka o ile a leka go dira selo le ge e le sefe go dira gore ke palelwe ka klaseng.” Bothata e be e le eng? Morutiši yo o ile a bontšha Rachel le mmagwe gore o be a sa rate bodumedi bja bona.
Go ile gwa direga’ng? Rachel o re: “
Nako le nako ge go bonagala gore morutiši yoo o be a dumelela kgethollo e kgoma tsela yeo a swayago mošomo wa ka wa sekolo, mma o be a tla sepela le nna gomme re boledišane le yena ka taba ye. Mafelelong o ile a kgaotša go ntlaiša.”
Ge e ba o lebeletšane le boemo bjo bo swanago, eba le sebete sa go boledišana le batswadi ba gago ka bjona. Ga go na pelaelo gore ba tla thabela go boledišana le morutiši wa gago gomme ge e ba go kgonega le hlogo ya sekolo go rarolla bothata.
Ka ntle le pelaelo, ga se mathata ka moka ao a bago le mafelelo a mabotse. Ka dinako tše dingwe, o swanetše go fo kgotlelela. (Baroma 12:17, 18) Tanya o re: “
Yo mongwe wa barutiši ba ka o be a na le pono e fošagetšego ka barutwana ba gagwe. Gantši o be a re roga, a re re ditlaela. Mathomong o be a dira gore ke lle, eupša ke ithutile go se iše maroga a gagwe hlogong. Ke ile ka lebiša tlhokomelo modirong wa ka wa sekolo gomme ka dula ke swaregile ka klaseng ya gagwe. Ka baka leo, ga se a ka a ntshwenya kudu gomme ke ile ka ba yo mongwe wa ba sego kae bao ba ilego ba hwetša dimaraka tša godimo. Ka morago ga nywaga e mebedi morutiši yoo o ile a rakwa.”
Therešo e sa fetogego: Ithute kamoo o ka lebeletšanago le morutiši yo thata gomme o tla hwetša thuto ya bohlokwa kudu bophelong, e lego yeo e tlago go go thuša ge o lebeletšane le mongmošomo yo thata. (1 Petro 2:18) Le gona o tla ithuta go tšeela godimo barutiši ba babotse ge o ka ba le bona.


text:
.
everythn was fine,, she was faithful and all.. I mean we were perfect UNTIL...
I took her out to Nandos .. before they brought the food they placed a fork and a knife ...to my suprise the young bae picked a knife ...I was wonderin wat she wanted to
do...She started scratching the tabl with a knife so I looked a bit closer to find out she wrote
"Mandisa was here 2014"" I fainted"
0
Matome o be a sokolo kudu a se na madi mo bophelong bja gage, Ka tsatsi le lengwe wa diragala gore matome a gwetse mokotlana wa tshelete o lahlegilego ka theko ga tsela. Matome o ile a founela YFM radio station:- matome : "hello ke topile mokotlana wa tshelete wa mr Dlamini yo a dulang johannesburg kuwa parkview, mokotlana o ona le R10000,ID and a credit card Radio station presenter : matome o monna wa go tshepega,batho bao swana le wena ba hlokwa mo bophelong le mo lefaseng, Ke wena bokamoso bja naga ye ya rena ka go ba le nnete. bjanong tshelete yeo o e fihisha neng gore re gone go e boshetsa mong wa yona? Matome : (ka go kwata ke ge are) ennnnnng? ga ke gafe nna...! ke be ke nyaka go no mo dedicatela pina/mmina thoko, Ke gopela le mo ralokele, "you saved me" by R-Kelly
1.
Mohale le masilo sale wa diragala gore ba admitiwe bookelong bja batho bao se itikanele ka hlogong. wa fihla nako ye ba ikwanelago gore gosasa ka iri ya boshupa bo tshela trata or fence ba tshaba, ya ba gore mosadi wao cleaner or go shoma mo o wa ba kwa. o ile ka letsatsi la go latela,a ba isha go shoma ka ntle ga trata. e rile nako e fihla yaore ba tshele trata ba chabe, mohale le masilo bare ke nako,ba tshela trata(fence),kganthe ba boela ka gare.....
2 .
Ga ke rate go ba magareng ga batho bao se lebelelege gobane batho bao befa ke tshia nako go ba hlwaela.
3.
Teacher:matome holiday ke eng ka sepedi goba ka se tswana Matome:ke letsatsi ka moka.
4.
Gona le pleke ye ngwe kua limpopo bare ke ga mpsana. sale ka nyako go ruwa ditonki.tonki tsaka tsa fetola tsa re mo nna re ka se dule ka baka la gore pleke ye ke ya diphoofolo.
5.
Gobe gona le monna yo mongwe wa se kgorane wao khuma le dinala kua limpopo Ga-sebaila, tsatsi le lengwe sale wa diragala gore ba mmitse on this other function ya community ka baka la gore o be a rata go thusha sechaba ka meetse le go ba lokisetsa ditsela le tse dingwe tse di ntshi tsa bophelo. monna yo leina la gagwe ba be ba mmitsa ka la Aretsi. Aretsi a fihla in the hall where they are hosting the event:.... Are i great you all and i bilieve your happy because i always solatape(meaning lema) you with water and many things i do for the community as well as the consumables i always give away. From next week im going to solatape this community more..... all of a sudden this other guy by the name of matome started making noice and ntate Aretsi ke ge a mo addresa a ba a mmotsa gore a se ke tsena ditaba tse di sa go amego,ka segowa ke gore its not milking you akere bafana....!
6.
Teacher:Mohale six minuz 3 oshala bokae?. Mohale:Ga ke tsebe, Teacher:Ge koko wa ga go a ka reka makwinya a six aja a mararo o shala a makae? Mohale: koko wa ka ke mphsa o tla ja kao fela a se shiye selo.
7.
Botlaela bo phala ke bogafi coz segafi ge o ka se fa diokobatse or dipilisi se ba kaone.ga ona molemo or sehlare sa botlaela.
8.
Ke nyaka go nyala mosadi wao hloka meeno gore ge ke mo suna a se ke a ntoma.
9.
Monate ga se go ya bjalweng fela or di outs,le go ya toilet ke monate gobane wa lapologa.
10.
Nna ga ke nyake go robalana le batho ba bantsi bao fapa fapane,ka baka la gore nto yaka ga se multi charger or public part.
11.
Boy:hello beautiful Girl:a no fomola Boy:ke be ke no nyaka go o tsebisha gore o bifile ebile o sekobo bjalo ka maoboko tshwene ya thaba ya mosadi.
12.
Batho ba utswa ka mo nhle shem,last week ke le house 22 poleke ya dinotagi,motho a no tsena re sa lebeletse game ya bafana bafana... a unpluga tv namile a tshaba ka yona...
13.
Monna le mosadi at a club Monna o be a le pleke tsa mabjalwa le mosadi wa gage(club) .... monna a emelela go ya go reka di drinks at the counter,legosha le lengwe gona kua plekeng yeo la batamela mosadi wa monna yola la re you must demand money before thobalano gobane ke ya mo tseba ga patele......
14.
Mokgadi o romela monna wa gage matome senepe,maoto a gage a bolegile,a fetsa a botsa matome gore o tla mo letela go fihla ge a goroga.... Matome a fetola are:baby olokile mara ke mang yo a go tsia dinepe tseo?
15.
Morutishi : Odirang wena matome? Matome : ke ngwala le ngwalo Morutishi : O ngwalela mang Matome : ke ngwalela nna Morutishi : O ngwadile eng ka go gare ga lengwalo? Matome : ke tseba bjang gobane ga se ke le receive....


text:
Pherekgong
Pherekgong goba Janaware ke kgwedi ya pele ya ngwaga Tšhupamabakeng ya Gregorian. Pherekgong ke ye nngwe ya dikgwedi tše šupa tša go ba le matšatši a masometharotee (31).
Letšatši la pele kgweding ya Pherekgong le tsebja bjalo ka Letšatši la mathomo la ngwaga.
Maemo a boso kgweding ya Pherekgong
Ka kakaretšo, ye ke kgwedi ye e tonyago kudu karolonog ya ka godimo ya lefase (Northern Hemisphere), mola karolong ya tlase ya lefase (Southern Hemisphere) e le kgwedi ye e fišago.
Matšatši kgweding ya Pherekgong
Ngwageng wa go tlwaelega, Pherekgong e thoma letšatšibekeng le le swanago le la Diphalane. Mohlala, ge letšatši la pele la Pherekgong e le Labobedi, Diphalane le yona e tla thoma ka Labobedi, gomme bobedi di fela letšatšibekeng le le swanago ka ge di na le matšatši a masometharotee. Le ge Pherekgong e sa thome letšatšibekeng la go swana le la Dibokwane, dikgwedi tše pedi tše di fela ka letšatšibeke le le swanago. Ka gona Pherekgong, Dibokwane le Diphalane di fela ka letšatšibeke le le swanago.


text:
Kgaolo 95: Tsela ya Jesu ya go Ruta
KA LETŠATŠI le lengwe, Jesu o ile a botša monna yo mongwe gore o swanetše go rata moagišani wa gagwe. Monna yoo o ile a botšiša Jesu a re: ‘Moagišani wa ka ke mang?’ Eupša Jesu o be a tseba seo monna yo a bego a se nagana. Monna yo o be a nagana gore baagišani ba gagwe ke feela batho ba morafo wa gabo le bao ba lego bodumeding bjo tee le yena. Bjale anke re bone seo Jesu a ilego a mmotša sona.
Ka dinako tše dingwe, Jesu o be a ruta ka go anega dikanegelo. Ga bjale se ke seo a ilego a se dira. O ile a anega ka Mojuda le Mosamaria. Re šetše re ithutile gore Bajuda ba bantši ba be ba sa rate Basamaria. Kanegelo ya Jesu še:
Go be go na le Mojuda yo mongwe yoo ka letšatši le lengwe a ilego a fologa ka tsela ya thabeng a eya Jeriko. Eupša a gahlana le mahodu. A mo amoga tšhelete ya gagwe gomme a mo itia a mo tlogela a le kgauswi le go hwa.
Ka moragonyana moperisita yo mongwe wa Mojuda a tla ka yona tsela yeo. A bona monna yo yoo a iteilwego. O nagana gore o ile a dira’ng? O ile a fo arogela ka thoko e nngwe ya tsela ke moka a iphetela. Ka morago gwa tla motho yo mongwe yo e bego e le modumedi. E be e le Molefi. Na o ile a ema? Aowa, le yena ga se a ka a ema gore a thuše monna yo yoo a iteilwego. O ka bona moperisita le Molefi mo seswantšhong ba theoga ka tsela.
Eupša bona gore ke mang yo a nago le monna yo yoo a iteilwego. Ke Mosamaria. O thuša Mojuda. O mo tšhela ka dihlare dinthong tša gagwe. Ka morago o ile a mo iša lefelong leo a bego a ka robala go lona gomme a fola.
Ge Jesu a feditše kanegelo ya gagwe, o ile a re go monna yo a bego a mmotšišitše potšišo: ‘Ke mang wa ba bararo ba yo o naganago gore o itirile moagišani go monna yo yoo a iteilwego? Na ke moperisita, Molefi goba Mosamaria?’
Monna yoo a re: ‘Ke Mosamaria. Ka gobane o bontšhitše monna yo yoo a iteilwego kwelobohloko.’
Jesu a re go yena: ‘O nepile. Bjale le wena sepela o yo swara ba bangwe go swana le Mosamaria yo.’
Na ga o rate tsela yeo Jesu a bego a ruta ka yona? Re ka ithuta dilo tše dintši kudu tše bohlokwa ge e ba re theetša seo Jesu a se bolelago ka Beibeleng, na ga go bjalo?
Luka 10:25-37.
Dipotšišo
- Ke potšišo efe yeo monna yo mongwe a ilego a e botšiša Jesu, gona ka baka la’ng?
- Jesu ka dinako tše dingwe o be a diriša’ng ge a ruta, gona ke eng seo re šetšego re ithutile sona ka Bajuda le Basamaria?
- Kanegelong ya Jesu, Mojuda yo a bego a le tseleng e yago Jeriko o ile a diragalelwa ke eng?
- Go ile gwa direga’ng ge moperisita wa Mojuda le Molefi ba be ba sepela tseleng yona yeo?
- Mo seswantšhong, ke mang yo a thušago Mojuda yo a gobetšego?
- Ge Jesu a feditše kanegelo ya gagwe, ke potšišo efe yeo a ilego a e botšiša monna yo a bego a mmotšišitše potšišo, gona monna yoo o ile a araba bjang?
Dipotšišo tša tlaleletšo
- Bala Luka 10:25-37.
Go e na le gore Jesu a nee monna yoo a bego a tseba Molao karabo e lebanyago, o ile a mo thuša bjang gore yena ka boyena a naganišiše ka taba? (Luka 10:26; Mat. 16:13-16)
Jesu o ile a diriša bjang dipapišo go fediša kgethollo yeo batheetši ba gagwe ba ka bago ba be ba na le yona? (Luka 10:36, 37; 18:9-14; Tito 1:9)


text:
MAMETLETŠO
Na re Swanetše go Bina Matšatši a Maikhutšo?
BEIBELE ga se yona motheo wa matšatši a tumilego a maikhutšo a bodumedi le ao e sego a bodumedi ao a binwago dikarolong tše dintši tša lefase lehono. Ka gona, menyanya e bjalo e thomile kae? Ge e ba o kgona go dira nyakišišo bokgobapukung, o tla hwetša e le mo go kgahlišago go ela hloko seo dipuku tša ditšhupetšo di se bolelago ka matšatši ao a tumilego a maikhutšo a moo o dulago gona. Ela hloko mehlala e sego kae.
Easter. The Encyclopædia Britannica e re: “Ga go na moo go bolelwago ka go binwa ga monyanya wa Easter ka Testamenteng e Mpsha.” Easter e thomile bjang? E thomile borapeding bja boheitene. Le ge letšatši le la maikhutšo go bolelwa gore ke la go gopola tsogo ya Jesu, mekgwa yeo e sepedišanago le sehla sa Easter ga se ya Bokriste. Ka mohlala, ge e bolela mabapi le “mmutla wa Easter” o tumilego, The Catholic Encyclopedia e re: “Mmutla ke seka sa boheitene gomme ka mehla e be e dutše e le seswantšhetšo sa monono.”
Go Binwa ga Ngwaga o Mofsa. Matšatši-kgwedi le mekgwa yeo e sepedišanago le go binwa ga Ngwaga o Mofsa e fapane go ya ka dinaga. Mabapi le mathomo a monyanya wo, The World Book Encyclopedia e re: “Mmuši wa mo-Roma e lego Julius Caesar o ile a hloma January 1 e le Letšatši la Ngwaga o Mofsa ka 46 B.C. Ba-Roma ba ile ba bina letšatši le bakeng sa Janus, modimo wa dikgoro, mejako le mathomo. Kgwedi ya January e reeletšwe ka Janus, yo a bego a e-na le difahlego tše pedi—se sengwe se lebeletše pele gomme se sengwe se lebeletše morago.” Ka gona go binwa ga Ngwaga o Mofsa go thomile ditšong tša boheitene.
Halloween. The Encyclopedia Americana e re: “Mekgwa yeo e sepedišanago le Halloween e ka latišišwa go ba go fihla ka monyanya wa Druid [boperisita bja bogologolo bja ma-Celt] wa mehleng ya pele ga Bokriste. Ma-Celt a be a e-ba le menyanya bakeng sa medimo e mebedi e megolo—modimo wa letšatši le modimo wa bahu . . . , yoo monyanya wa wona o bego o swarwa ka November 1, e lego mathomo a Ngwaga o Mofsa wa ma-Celt. Monyanya wa bahu o ile wa tsenywa ganyenyane-ganyenyane ditirelong tša Bokriste.”
Matšatši a Mangwe a Maikhutšo. Ga go kgonege go ahla-ahla menyanya ka moka yeo e binwago lefaseng ka bophara. Lega go le bjalo, matšatši a maikhutšo ao a tumišago batho goba mekgatlo ya batho ga a amogelwe ke Jehofa. (Jeremia 17:5-7; Ditiro 10:25, 26) Le gona, gopola gore mathomo a menyanya ya bodumedi a tla bontšha ge e ba menyanya ye e kgahliša Modimo goba go se bjalo. (Jesaya 52:11; Kutollo 18:4) Melao ya motheo ya Beibele yeo go boletšwego ka yona go Kgaolo 16 ya puku ye e tla go thuša gore o bone kamoo Modimo a lebelelago ka gona go tšea karolo matšatšing a maikhutšo ao e sego a bodumedi.


text:
MOROKAMI—KGATIŠO E ITHUTWAGO August 2017
Tokollo ye e na le dihlogo tše ithutwago tšeo di tlago go ahlaahlwa ka September 25 go fihla ka October 22, 2017.
Na o tla Letela Jehofa ka go se Fele Pelo?
Bahlanka ba Jehofa ba botegago ba nakong e fetilego ba ile ba botšiša Jehofa gore ba be ba tlo kgotlelela mathata go fihlela neng, lega go le bjalo, Jehofa ga se a ka a ba galefela ge ba be ba botšiša potšišo yeo
‘Khutšo ya Modimo e Feta Kwešišo Yohle’
Na o kile wa ipotšiša gore ke ka baka la eng Jehofa a ile a dumelela mathata a itšego a go wela go sa letelwa? Ge e ba go le bjalo, ke’ng seo se ka go thušago go kgotlelela le go dula o botile Jehofa gore o tla go thekga?
PHIHLELO
Go Kgotlelela Diteko go Tliša Ditšhegofatšo
Ke ka baka la eng batho bao ba bego ba išitšwe Siberia ba be ba botšiša batho ka dikgomo mola e le gore ba be ba nyaka dinku? O ka hwetša karabo ya potšišo ye kanegelong e kgothatšago ya bophelo bja Pavel le Maria Sivulsky.
Kamoo re ka Hlobolago Semelo sa Kgale le go Dula re se Hlobotše
Go hlobola semelo sa kgale le go dula re se hlobotše ke dilo tše pedi tše di sa swanego. Re ka kgona bjang go dira dilo tše tše pedi, gaešita le ge re kile ra nwelela mekgweng e mebe?
Kamoo re ka Aparago Semelo se Sefsa le go Dula re se Apere
Jehofa a ka go thuša gore o be motho yoo a nyakago o e ba yena. Ka mohlala, bona kamoo o ka bontšhago gore o na le lešoko, botho, boikokobetšo le gore o boleta.
Lerato—Seka se Bohlokwa Kudu
Mangwalo a bolela ka mo go kwagalago gore lerato ke seka seo se tšweletšwago ke moya o mokgethwa. Lerato ke eng? O ka ba le lona bjang? Gona o ka le bontšha bjang letšatši le lengwe le le lengwe?
GO TŠWA BOBOLOKELONG BJA RENA
“Re tlo ba le Kopano e Nngwe Neng?”
Ke’ng seo se dirilego gore kopano ye e bego e swaretšwe Toropong ya Mexico, ka 1932, e be bohlokwa gakaakaa?
Dipotšišo Tše Di Tšwago Go Babadi
Ke ka baka la’ng pego ya Mateo le ya Luka tšeo di bolelago ka bophelo bja Jesu bja mathomong di fapana?


text:
MAMETLETŠO
Therešo Mabapi le Tate, Morwa le Moya o mokgethwa
BATHO bao ba dumelago thutong ya Boraro botee ba bolela gore Modimo o dirwa ke batho ba bararo—Tate, Morwa le Moya o Mokgethwa. Yo mongwe le yo mongwe wa batho ba ba bararo go bolelwa gore o lekana le ba bangwe, ke yo matla ohle e bile ga a na mathomo. Ka baka leo, go ya ka thuto ya Boraro botee, Tate ke Modimo, Morwa ke Modimo le Moya o Mokgethwa ke Modimo, eupša go na le Modimo o tee feela.
Ba bantši bao ba dumelago go Boraro botee ba dumela gore ga ba kgone go hlalosa thuto ye. Lega go le bjalo, ba ka nagana gore e rutwa ka Beibeleng. Ke gabohlokwa go tseba gore lentšu “Boraro botee” ga le tšwelele le gatee ka Beibeleng. Eupša na kgopolo ya Boraro botee e a hwetšagala moo? Go araba potšišo ye, anke re lebeleleng lengwalo leo bathekgi ba kgopolo ye gantši ba le tsopolago e le go thekga Boraro botee.
“LENTŠU E BE E LE MODIMO”
Johane 1:1 (Beibele ya Sepedi) e re: “Mathomong E A bexo a le xôna ké Yêna LENTŠU. Xomme Yêna LENTŠU ó be a le xo Modimo. Xomme Yêna LENTŠU e be e le Modimo.” Ka morago kgaolong yona yeo, moapostola Johane o bontšha gabotse gore “LENTŠU” ke Jesu. (Johane 1:14, Beibele ya Sepedi) Lega go le bjalo, ka ge Lentšu le bitšwa Modimo, ba bangwe ba phetha ka gore Morwa le Tate e swanetše go ba e le karolo ya Modimo o tee.
Gopola gore karolo ye ya Beibele mathomong e be e ngwadilwe ka Segerika. Ka morago, bafetoledi ba ile ba fetolela mongwalo wa Segerika malemeng a mangwe. Lega go le bjalo, bafetoledi ba bantši ba Beibele ga se ba ka ba diriša polelwana e rego “LENTŠU e be e le Modimo.” Ka baka la’ng? Ba ithekgile ka tsebo ya bona ya Segerika sa Beibele, bafetoledi bao ba ile ba phetha ka gore polelwana e rego “LENTŠU e be e le Modimo” e swanetše go fetolelwa ka tsela e fapanego. Bjang? E mengwe ya mehlala e sego kae ke e latelago: “Logos [Lentšu] e be e le modimo.” (A New Translation of the Bible) “Lentšu e be e le modimo.” (The New Testament in an Improved Version) “Lentšu le be le e-na le Modimo gomme le swana le yena.” (The Translator’s New Testament) Go ya ka diphetolelo tše, Lentšu ga se Modimo ka boyena. * Go e na le moo, ka baka la boemo bja gagwe bjo bo phagamego gare ga dibopiwa tša Jehofa, Lentšu le bolelwa e le “modimo.” Mo leina “modimo” le bolela gore “yo matla.”
HWETŠA DITHEREŠO TŠE OKETŠEGILEGO
Batho ba bantši ga ba tsebe Segerika sa Beibele. Ka gona o ka tseba bjang seo moapostola Johane a bego a tloga a se bolela? Nagana ka seswantšho se: Morutiši wa sekolo o hlalosetša barutwana ba gagwe taba e itšego. Ka morago, barutwana ba ba le dikgopolo tše di fapanego ge e le mabapi le go kwešiša tlhaloso. Barutwana ba ka rarolla bjang taba ye? Ba ka kgopela tsebišo e oketšegilego go morutiši. Ga go pelaelo gore go ithuta ditherešo tše oketšegilego go tla ba thuša gore ba kwešiše taba yeo gakaone. Ka mo go swanago, gore o kwešiše seo se bolelwago ke Johane 1:1, o ka lebelela ka Ebangeding ya Johane bakeng sa go hwetša tsebišo e oketšegilego mabapi le boemo bja Jesu. Go ithuta ditherešo tše oketšegilego ka taba ye go tla go thuša go fihlelela phetho e nepagetšego.
Ka mohlala, ela hloko seo Johane a se ngwalago ka mo go oketšegilego go kgaolo 1, temana 18: “Ga go motho yo a kilego a bona Modimo [yo Matla ohle] ka nako le ge e le efe.” Lega go le bjalo, batho ba ile ba bona Jesu, yena Morwa, ka gobane Johane o re: “’Me Yêna LENTŠU [Jesu] a ba nama, a tla a axa le rena; ra boxêla letaxô la xaxwe.” (Johane 1:14, Beibele ya Sepedi) Ka gona, go kgonega bjang gore Morwa e be karolo ya Modimo yo Matla ohle? Johane gape o bolela gore Lentšu le be le “e-na le Modimo.” Eupša go kgonega bjang gore motho a be le yo mongwe gomme ka nako e swanago a be yena motho yoo? Go oketša moo, ka ge go begilwe go Johane 17:3, Jesu o bontšha phapano e bonagalago magareng ga gagwe le Tatagwe wa legodimong. O bitša Tatagwe gore ke “Modimo a nnoši wa therešo.” Le gona, go ya mafelelong a Ebangedi ya gagwe, Johane o akaretša ditaba ka gore: “Tše di ngwadilwe gore le dumele gore Jesu ke Kriste Morwa wa Modimo.” (Johane 20:31) Ela hloko gore Jesu ga a bitšwe Modimo eupša o bitšwa Morwa wa Modimo. Tsebišo ye yeo e oketšegilego e hwetšwago ka Ebangeding ya Johane e bontšha kamoo Johane 1:1 e swanetšego go kwešišwa ka gona. Jesu yo e lego Lentšu ke “modimo” ka kgopolo ya gore o na le boemo bjo bo phagamego eupša ga a swane le Modimo yo Matla-ohle.
TIIŠETŠA DITHEREŠO
Nagana gape ka seswantšho sa morutiši wa sekolo le barutwana. A re re ba bangwe ba sa na le dipelaelo, gaešita le ka morago ga ge ba kwele tlhaloso e oketšegilego ya morutiši. Ke’ng seo ba ka se dirago? Ba ka retologela go morutiši yo mongwe bakeng sa tsebišo e oketšegilego mabapi le taba yona yeo. Ge e ba morutiši wa bobedi a tiišetša tlhaloso ya morutiši wa mathomo, dipelaelo tša barutwana ba bantši di ka rarollwa. Ka mo go swanago, ge e ba o sa kgonthišega ka seo mongwadi wa puku ya Beibele Johane a bego a tloga a se bolela mabapi le tswalano magareng ga Jesu le Modimo yo Matla ohle, o ka retologela go mongwadi yo mongwe wa puku ya Beibele bakeng sa tsebišo e oketšegilego. Ka mohlala, ela hloko seo se ngwadilwego ke Mateo. Mabapi le bofelo bja tshepedišo ye ya dilo, o tsopola Jesu ge a re: “Ge e le mabapi le letšatši leo le iri ga go na yo a tsebago, gaešita le barongwa ba magodimo le ge e le Morwa ga ba tsebe, eupša ke Tate feela a tsebago.” (Mateo 24:36) Mantšu a a tiišetša bjang gore Jesu ga se Modimo yo Matla ohle?
Jesu o bolela gore Tate o tseba mo gontši go feta kamoo Morwa a tsebago. Lega go le bjalo, ge e ba Jesu e be e le karolo ya Modimo yo Matla ohle o be a tla tseba ditherešo tšona tšeo di tsebjago ke Tatagwe. Ka gona, Morwa le Tatagwe ba ka se lekane. Lega go le bjalo, ba bangwe ba tla re: ‘Jesu o be a kile a ba le dibopego tše pedi. Mo o bolela ka ge e le motho.’ Eupša le ge e ba seo se be se le bjalo, go thwe’ng ka moya o mokgethwa? Ge e ba moya o mokgethwa e le karolo ya Modimo o tee bjalo ka Tate, ke ka baka la’ng Jesu a sa bolele gore wona o tseba seo Tate a se tsebago?
Ge o dutše o tšwela pele go ithuta Beibele, o tla tlwaelana le ditemana tše dingwe tše dintši tša Beibele tšeo di bolelago mo go oketšegilego ka taba ye. Di tiišetša therešo ka Tate, Morwa le moya o mokgethwa.—Psalme 90:2; Ditiro 7:55; Ba-Kolose 1:15.
^ ser. 7 Bakeng sa tlhaloso e oketšegilego ya Johane 1:1, bona tokollo ya Morokami wa November 1, 2008 matlakala 24-25, yeo e gatišitšwego ke Dihlatse tša Jehofa.


text:
Tumelelano ya go Boloka Sephiri
Boitsebišo bja Gago
Boitsebišo bja gago bjo o bo tsenyago Wepesaeteng ye bo dirišwa ke Watchtower Bible and Tract Society of New York, Inc., goba mekgatlo ya yona e mengwe bakeng sa morero wo o hlalosetšwago modiriši wa Wepesaete ye pele a ka tsena go yona. Watchtower Bible and Tract Society of New York, Inc. ga e nee motho le ge e le ofe boitsebišo bja gago ntle le ge e ba go dira bjalo go nyakega e le gore o tle o kgone go hwetša dilo tšeo wena o di nyakago Wepesaeteng ye e bile o hlaloseditšwe seo e sa le pele goba ge mokgatlo wo o kgodišegile gore go utolla boitsebišo bjo bjalo go a nyakega e le gore go latelwe melao le ditaelo le ge e le dife goba go lemoga boradia bjo bo dirwago dikhomphutheng le go bo thibela, go itšhireletša goba go rarolla mathata a seteginiki. Boitsebišo le ge e le bofe bjoo o bo neago bo ka se rekišwe, bja ananywa goba bja adingwa batho ka tlase ga maemo le ge e le afe.
E-mail yeo o tlago go e tsenya ge o bula akhaonto Wepesaeteng ye e tla dirišetšwa go ikgokaganya le wena mabapi le akhaonto ya gago. Ka mohlala, ge e ba o lebetše leina leo o tsenago ka lona Wepesaeteng ye goba password gomme o kgopela thušo ya go tsena, o tla thušwa ka go romelwa molaetša e-mailing yeo o e tsentšego karolong e rego, “Boitsebišo bja ka.”
Cookies
Lenaneo la khomphutha le le bitšwago Cookies le hlametšwe go gopola dilo tšeo motho yo a dirišago Wepesaete a di kgethilego ge a tsena go yona. Ka mohlala, leleme leo motho a kgethago go fetleka Wepesaete ye ka lona le bolokwa ka gare ga cookie e le gore ge a tlo bula Wepesaete yeo gape e bule ka lona leleme leo. Lenaneo la cookies ga le tšee boitsebišo bja motho goba la bo boloka.
Lenaneo la Active Scripting goba JavaScript
Lenaneo la Scripting le dirišwa go kaonefatša go šoma ga Wepesaete ye. Go diriša thekinolotši ya scripting go dumelela Wepesaete ye go nea motho yo a tsenago go yona boitsebišo ka pejana. Le ka mohla Wepesaete ye e ka se diriše lenaneo la scripting go tsenya mananeo a khomphutha khomphutheng ya motho yo a tsenago Wepesaeteng ye, e bile ga e itšeele ka ntle le tumelelo boitsebišo bja motho yoo.
O swanetše go dumelela Active scripting goba JavaScript go šoma khomphutheng ya gago lenaneong leo le go dumelelago go tsena Diwepesaeteng e le gore dikarolo tše itšego tša Wepesaete di šome gabotse. Bontši bja mananeo a a dira gore Active scripting goba JavaScript e go dumelele go tsena Diwepesaeteng tše itšego goba go go thibela go tsena go tšona. Bala boitsebišo bja go go thuša go fetleka Diwepesaete e le gore o tsebe kamoo o ka dirago gore lenaneo la scripting le go dumelele go tsena Diwepesaeteng tše itšego.
Ge e ba go ka nyakega gore re fetoše tumelelano ya go boloka sephiri ya go diriša Wepesaete ya rena, re tla ngwala diphetogo tšeo Wepesaeteng ye gore o dule o tseba boitsebišo bjoo re bo tšeago le kamoo re bo dirišago ka gona.


text:
TABA YA LETLAKALA LA KA NTLE | MAAKA AO A DIRAGO GORE GO BONAGALE EKA MODIMO GA A RATEGE
Go Thatafalelwa ke go Rata Modimo
“‘O rate Jehofa Modimo wa gago ka pelo ya gago ka moka, ka moya wa gago ka moka le ka monagano wa gago ka moka.’ Ye ke taelo e kgolokgolo le ya pele.”—Jesu Kriste, ka 33 C.E. *
Batho ba bangwe ba thatafalelwa ke go rata Modimo. Ba tšea Modimo e le yo go bonagalago go le thata go ka mo kwešiša, a le kgole goba e bile a le sehlogo. Ela hloko ditlhaloso tše di latelago:
“Ke ile ka rapela Modimo gore a nthuše, eupša ka nako e swanago ke be ke nagana gore o kgole kudu, moo go bonagalago eka a ka se fihlelelege. Ke be ke tšea Modimo e le motho yo a sego gona e bile a se na maikwelo.”—Marco, Italy.
“Gaešita le ge ke be ke nyaka go hlankela Modimo go tšwa pelong, go be go bonagala a le kgole kudu. Ke be ke nagana gore ke Modimo yo sehlogo yo sa gagwe e lego go re otla. Ke be ke sa dumele gore o na le lerato.”—Rosa, Guatemala.
“Ge ke be ke sa le ngwana, ke be ke dumela gore Modimo o be a tsomana le diphošo tša rena, a dula a letetše go re otla ge go be go nyakega gore a dire bjalo. Ka morago, ke ile ka mo tšea e le yo a se nago taba le rena. Modimo o be a etša tonakgolo yeo e laolago ditaba tša batho bao e ba bušago—eupša e le yeo e tlogago e se na taba le bona.”—Raymonde, Canada.
O nagana’ng? Na Modimo ke yo a sa rategego? Bakriste ba botšišitše potšišo yeo ka nywagakgolo e mentši. Ge e le gabotse, go kile gwa ba le nako yeo ka yona batho ba bantši ba Bojakaneng ba bego ba sa rapele Modimo Ramatlaohle. Ka baka la’ng? Batho ba be ba mmoifa o šoro. Radihistori Will Durant o beile taba ka tsela ye: “Modiradibe o be a ka tšea kae sebete sa go rapela mmuši yo a boifišago kudu gakaakaa le yo a se nago bogwera?”
Go tlile bjang gore Modimo a lebelelwe e le “yo a boifišago le yo a se nago bogwera”? Ke’ng seo ge e le gabotse Beibele e se rutago ka Modimo? Na go ithuta therešo ka Modimo go ka go thuša gore o mo rate?


text:
Na Dihlatse tša Jehofa di Hudugela Dinageng tše Dingwe go Ruta ka Beibele?
Ee. Gohle moo re lego gona, bjalo ka Dihlatse tša Jehofa re leka go ruta batho bao re kopanago le bona ka tumelo ya rena.—Mateo 28:19, 20.
Go oketša moo, Dihlatse tše dingwe di etela goba go hudugela mafelong ao a lego dinageng tša gabo tšona moo batho ba bantši ba swanetšego go kwa ditaba tše dibotse tše di tšwago ka Beibeleng. Dihlatse tše dingwe di hudugela dinageng di šele e le gore di katološe bodiredi bja tšona. Di thabela go tšea karolo go phethagatšeng boporofeta bja Jesu bjo bo rego: “Le tla ba dihlatse tša ka ... go fihla karolong ya kgole ya lefase.”—Ditiro 1:8.
Ka ngwaga wa 1943, re ile ra thea sekolo seo se bego se hlahla ka mo go kgethegilego bao ba hudugelago dinageng tše dingwe gore ba rute ka Beibele. Ga e sale go tloga ka nako yeo, Dihlatse tše di fetago tše 8 000 di bile gona sekolong se, seo se tsebjago e le Sekolo sa Beibele sa Watchtower sa Gilead.


text:
PONO YA BEIBELE
Bjala
Na go nwa dino tše di tagago ke phošo?
“Beine e a re thabiša gomme makhura a mohlware a re ediša difahlego, gomme senkgwa se re nea matla.”—Psalme 104:15, “Good News Translation.”
SEO BATHO BA SE BOLELAGO
Malapeng a mantši, go bonagala go nwa dino tše di tagago e le selo sa ka mehla, di nwewa nakong ya dijo. Go a mangwe malapa, go nwa go tloga go sa dumelelwe. Ke ka baka la’ng go na le dipono tše fapanego? Batho ba tutuetšwa ke dilo tšeo di fapafapanego, tše bjalo ka setšo, bodumedi le go tshwenyega ka tša maphelo.
SEO BEIBELE E SE BOLELAGO
Beibele e ganetša botagwa gotee le go nwa ka mo go feteletšego eupša e sego go nwa bjala ka go lekanetša. (1 Bakorinthe 6:9, 10) Ke therešo gore go tloga kgalekgale, banna le basadi bao e bego e le barapedi ba Modimo ba be ba enwa beine, e lego seno seo go bolelwago ka sona ka makga a fetago a makgolopedi ka Beibeleng. (Genesi 27:25) Mmoledi 9:7 e re: “O je dijo tša gago o thabile, o nwe beine ya gago ka pelo e thabilego.” Ka ge beine e dira gore motho a thabe, e be e nwewa ka dinako tša lethabo, go swana le menyanyeng ya manyalo. E bile monyanyeng o bjalo moo Jesu Kriste a ilego a dira mohlolo wa gagwe wa pele—a fetoša meetse ya ba “beine e bose.” (Johane 2:1-11) Beine gape e be e dirišetšwa merero ya tša kalafo.—Luka 10:34; 1 Timotheo 5:23.
Na Beibele e bea tekanyetšo ya gore go nwewe gakaaka’ng?
“[Le se be] makgoba a beine e ntši.”—Tito 2:3.
KE KA BAKA LA ENG GO LE BOHLOKWA?
Ngwaga le ngwaga, malapa a sa balegego a a tlaišega ka baka la gore motswadi o tee goba ka bobedi ba diriša bjala gampe. Go nwa kudu gape go baka go wa ga batho ba bantši kudu gotee le dikotsi tše dingwe, go akaretša le dikotsi tša mebileng. Ge nako e dutše e eya, go diriša bjala gampe go ka gobatša bjoko, pelo, sebete gotee le mala.
SEO BEIBELE E SE BOLELAGO
Go lekanyetša tabeng ya go nwa le go ja ke selo sa motheo seo Modimo a se nyakago. (Diema 23:20; 1 Timotheo 3:2, 3, 8) Go hloka boitshwaro go dira gore motho a se amogelwe ke Modimo. Beibele e re: “Beine e dira motho mokweri, bjala bo baka mašata gomme bohle bao bo ba arošago ga ba hlalefa.”—Diema 20:1.
Tsela e nngwe yeo bjala bo ka arošago batho bao ba sego bohlale ke ka go senya ditekanyetšo tša bona tša boitshwaro. Hosea 4:11 e re: “Beine ya kgale le e mpsha di senya maikemišetšo a mabotse.” Monna yo a bitšwago John o ithutile se go tšwa lebading. * Ka morago ga go ngangišana le mosadi wa gagwe, o ile a ya hoteleng, a nwa kudu gomme a dira bohlotlolo, e lego ditiro tšeo ka morago a ilego a itsholela tšona kudu gomme a ikana go se sa di bušeletša le ka mohla. Go diriša bjala gampe go ka re gobatša mmeleng, boitshwarong le moyeng, gomme Beibele e bolela gore matagwa a ka se hwetše bophelo bjo bo sa felego.—1 Bakorinthe 6:9, 10.
Ke neng moo go nwa bjala go sa swanelago?
“Batho ba bohlale ba bona kotsi e sa tla gomme ba e phema, eupša motho yo a sa naganego o wela go yona gomme a itshola ka morago.”—Diema 22:3, “Good News Translation.”
KE KA BAKA LA ENG GO LE BOHLOKWA?
World Book Encyclopedia e re: “Bjala ke sehlaretagi se matla.” Lega go le bjalo, go ka ba le maemo ao go ona gaešita le go nwa bjala ka go lekanyetša e ka se bego gabohlale.
SEO BEIBELE E SE BOLELAGO
Batho gantši “ba wela [mathateng]” ka gobane ba enwa ka nako e sa swanelago. Beibele e re: “Selo se sengwe le se sengwe se na le nako ya sona e beilwego,” go akaretša le nako ya go se nwe bjala. (Mmoledi 3:1) Ka mohlala, motho a ka ba a se nywageng yeo e dumeletšwego ka molao go ka nwa, a ka no ba a bušetšwa sekeng tabeng ya go lemalela bjala goba dihlare tšeo a di nwago di ka no ba di ganana le bjala. Le gona, ‘nako e beilwego’ ya batho ba bantši ya go se nwe bjala ke pele ba eya mošomong le ge ba le mošomong, kudukudu ge ba šoma ka metšhene yeo e ka ba bakelago kotsi. Re ka kgodišega gore batho ba bohlale ba lebelela bophelo le tša maphelo e le dimpho tše bohlokwa tšeo di tšwago go Modimo. (Psalme 36:9) Re bontšha tlhompho ya rena bakeng sa dimpho tšeo ge melao ya motheo ya Beibele e hlahla pono ya rena ka bjala.
^ ser. 11 Leina le fetotšwe.


text:
POLEDIŠANO | IRÈNE HOF LAURENCEAU
Ngaka ya go Bua Marapo le Malokololo e Hlalosa Tumelo ya Yona
Ngaka Irène Hof Laurenceau ke ngaka ya go bua marapo le malokololo kua Switzerland. Ka nako e nngwe o kile a belaela go ba gona ga Modimo. Eupša ka morago ga nywaga e itšego o ile a phetha ka gore Modimo o gona le gore ke Mothomi wa bophelo. Phafoga! e mmotšišitše ka mošomo wa gagwe le tumelo ya gagwe.
O ile wa kgahlwa ke eng ka thutamahlale?
Ge ke be ke sa le ngwana, ke be ke rata tlhago kudu. Ke goletše Richterswil, e lego motsana o mobotse wa Switzerland lebopong la Letsha la Zurich. Batswadi ba ka le bagolwane ba ka ba be ba fela ba nntšha gore re sepelesepele gomme ba mpotša ka diphedi le dimela tšeo re bego re di bona tseleng.
Ke ka baka la eng o ile wa ithutela go ba ngaka ya go bua marapo le malokololo?
Tate o ile a šoma nakwana e le mothuši phapošing ya go direla diophareišene sepetleleng sa motseng. Seo a ilego a se bona se ile sa mo dira gore a bolele ka phišego mabapi le diophareišene. Phišego ya gagwe e ile ya nkgahla kudu moo e lego gore ka morago ke ile ka kgetha go ithutela go ba ngaka ya go bua. Ke ile ka ithutela go bua marapo le malokololo ka gobane ke rata tsela yeo metšhene e dirišwago ka yona. Dingaka tša go bua marapo le malokololo di swanetše go nagana bjalo ka moentšeneare gore di kgone go lokiša marapo, mešifa le ditšhika tšeo di dirago gore re kgone go sepela.
Sa bohlokwa kudu ke gore ke thabela go bona boemo bja tša maphelo bja balwetši ba ka bo kaonefala. Ke tloga ke thabela go šoma ka batho.
Ke ka baka la eng o be o belaela go ba gona ga Modimo?
Dipelaelo tša ka di thomile ke sa le yo mofsa gomme ke be ke tutuetšwa ke dintlha tše pedi ka mo go kgethegilego. Ya pele ke gore ke ile ka hwetša gore bahlahli ba bangwe ba bodumedi kua kerekeng ba be ba gobogile boitshwarong gomme se se be se ntshwenya kudu. Ya bobedi ke gore kua sekolong, ba bangwe ba barutiši ba ka ba thutaphedi ba be ba dumela thuto ya tlhagelelo—e lego thuto yeo ke ilego ka e amogela, kudukudu ge ke be ke eya yunibesithing.
Ke ke baka la eng o ile wa amogela thuto ya tlhagelelo?
Ke be ke kgolwa baprofesara ba ka. Go oketša moo, ke be ke nagana gore go swana ga kagego ya mmele magareng ga mehuta e itšego ya diphoofolo go be go bontšha gore di tšwa mohuteng o tee le go thekga kgopolo ya gore diphetogo dikarolwaneng tša leabela di tšweletša mehuta e mefsa ya diphedi.
Lega go le bjalo, ke ka baka la eng ge nako e dutše e eya o ile wa fetoša monagano?
Mogwera o ile a ntaletša sebokeng sa Dihlatse tša Jehofa. Ke ile ka kgahlwa ke phuthego e nago le bogwera gotee le dipolelo tšeo di rutago. Ka morago, mosadi yo a nago le bogwera wa phuthegong yeo o ile a nketela, gomme ka mmotšiša gore: “Nka kgodišega bjang gore Beibele e bolela therešo?”
O ile a mpontšha diporofeto tša Beibele mabapi le ditiragalo tšeo di hlaolago mehla ya rena. Mohlala ke boporofeta bja Jesu bja gore mehla ya bofelo ya lefase la gona bjale e be e tla hlaolwa ka dintwa lefaseng ka moka, “ditšhišinyego tše dikgolo” le “leuba la malwetši le tlhaelelo ya dijo” * gohle. Gape o ile a bolela ka diporofeto tšeo di bego di bolela e sa le pele ka go senyega ga tša leago le go oketšega ga megabaru gotee le dilo tše dingwe tše mpe tšeo re di bonago kudu lehono. * Go se go ye kae, ke ile ka thoma go ithuta Beibele gomme kapejana ka lemoga gore dipolelelopele tša yona di a phethagala ka mehla. Gape ke ile ka thoma go hlahlobišiša dipono tša ka mabapi le gore bophelo bo thomile bjang.
Na nyakišišo ya gago ya tša kalafo e go thušitše gore o naganišiše ka gore bophelo bo thomile bjang?
Ee. Ge ke be ke thoma go ithuta Beibele, ke be ke nyakišiša ka ophareišene ya letolo. Go thoma mafelelong a bo-1960, borathutamahlale ba ile ba thoma go kwešiša gabotse go šoma ga letolo mo go raraganego. Ba ile ba hwetša gore letolo la rena ga le kobegele ka lehlakoreng letee feela go swana le segono. Go e na le moo, le a bidikana e bile le a thedimoga—e lego motswako o dirilwego ka bohlale wo o dirago gore letolo le kgone go ya kua le kua ka mo go nabilego, e lego seo se dirago gore re kgone go sepela, go bina, go thedimoga lehlweng le go dira dilo tše dingwe tše dintši kudu.
Go tšere nywaga e 40 banyakišiši ba leka go hlama letolo la maitirelo. Eupša ga go bonolo go ekiša letolo la motho ka baka la go raragana ga lona. Go oketša moo, ge matolo a maitirelo a bapišwa le letolo la rena, ga a swarelele lebaka le letelele. Gaešita le ge bahlami bao ba na le didirišwa tšeo di kaonefaditšwego, ba a thaba ge matolo ao ba a dirilego a swarelela lebaka la nywaga e 20. Go ba gona, letolo la rena le dirilwe ka disele tšeo di phelago tšeo di dulago di mpshafatšwa. Go ya ka nna, letolo le hlatsela bohlale bja Modimo, e sego megato e se nago bohlatse ya thuto ya tlhagelelo.
Go thwe’ng ka diphetogo dikarolwaneng tša leabela le go swana ga kagego magareng ga mehuta e mengwe ya diphedi?
Go swana moo go šupa gore Mohlami ke o tee. Go oketša moo, diphetogo dikarolwaneng tša leabela ga di kaonefatše tsela yeo diphedi di hlamilwego ka yona ka go di dira gore e be tša mohuta wa maemo a godingwana. Go e na le moo, go bonagala diphetogo tšeo di senya dikarolwana tša leabela. Go ba gona, go a kgonega gore kotsi e phethe morero o itšego o nago le mohola—mohlomongwe go ka thwe go swana le ge setimela se thula leporogo gomme se le phušola, ka go re’alo seo se šireletša motse madireng ao a šwahlelago. Eupša kotsi yeo ga se ya kaonefatša motse. Ka mo go swanago, diphetogo dikarolwaneng tša leabela ga di kaonefatše diphedi. Le gona, di ka se tsoge di tšweleditše selo seo se hlamilwego ka bohlale kudu go swana le letolo la motho—go sa bolelwe ka dikarolo tše dingwe tša mmele wa motho.
Diphetogo dikarolwaneng tša leabela di ka se tsoge di tšweleditše selo seo se hlamilwego ka bohlale kudu go swana le letolo la motho
Ke ka baka la eng o ile wa ba yo mongwe wa Dihlatse tša Jehofa?
Ge ke be ke thoma go diriša melao ya motheo ya Beibele, bophelo bja ka bo ile bja kaonefala kudu. Go oketša moo, ka 2003, ke ile ka ya kopanong ya ditšhabatšhaba ya Dihlatse tša Jehofa gomme moo ka bona botee bjo bo kgethegilego bja go swana le bja lapa, gaešita le gare ga batlakopanong bao ba bego ba sa ka ba kopana pele. Ba be ba bontšhana lerato la kgonthe, gomme ke be ke nyaka go ba karolo ya seo.


text:
‘Lla le Bao ba Llago’
“Tšwelang pele le kgothatšana e bile le agana.”—1 BATHES. 5:11.
DIKOPELO: 121, 75
1, 2. Ke ka baka la’ng re swanetše go ahlaahla taba ya mabapi le kamoo re ka homotšago bao ba hwetšwego? (Bona seswantšho se se lego ka mo godimo.)
“MOKRISTE yo a bitšwago Susi o itše: “Ka morago ga mo e nyakilego e eba ngwaga morwa wa rena a hlokofetše, re be re sa dutše re ekwa bohloko bjo bo tseneletšego.” Mokriste yo mongwe yena o itše ge mosadi wa gagwe a be a hlokofala go sa letelwa, o ile a kwa “bohloko bjo bo sa hlalosegego mmeleng.” Se se kwešago bohloko ke gore Bakriste ba bangwe ba bantši ba diragalelwa ke se se swanago. Ba bantši ka phuthegong ba be ba sa letela gore baratiwa ba bona ba ka hlokofala pele Haramagedone e fihla. Go sa šetšwe gore o hlokofaletšwe ke motho yo o mo ratago goba gore o tseba motho yo mongwe yo a hwetšwego, o ka ipotšiša gore: ‘Batho bao ba hlokofaletšwego ba ka thušwa bjang go kgotlelela bohloko bjo ba bo kwago?’
2 Mohlomongwe o kile wa kwa batho ba re dilo di tla loka ge nako e dutše e eya. Eupša na ruri nako ka boyona e tla homotša motho yo a kwelego bohloko? Mohlologadi yo mongwe o itše: “Nna ke lemogile gore seo motho yo a kwelego bohloko a se dirago ka nako ya gagwe ke sona se mo homotšago.” Ee, go swana le ntho, bohloko bja maikwelong bo ka fola ganyenyane-ganyenyane ge nako e dutše e eya ge e ba motho a dira se a ka se kgonago go ikalafa. Eupša ke’ng ka go lebanya seo se ka thušago bao ba hwetšwego gore ba fole bohlokong bjo ba bo kwago maikwelong?
JEHOFA—“MODIMO WA KHOMOTŠO YOHLE”
3, 4. Ke’ng se se re kgodišago gore Jehofa o a tseba gore motho yo a hlokofaletšwego o hloka go homotšwa?
3 Ga go pelaelo gore yo a ka re homotšago go feta batho ka moka ke Tatago rena wa legodimong e lego Jehofa. (Bala 2 Bakorinthe 1:3, 4.) Jehofa, yoo a re beetšego mohlala o mogologolo wa kwelobohloko, o ile a kgodiša batho ba gagwe ka gore: “Ge e le nna ke Nna ke le homotšago.”—Jes. 51:12; Ps. 119:50, 52, 76.
4 Tatago rena yo yo a tletšego dikgaugelo le yena o kile a hwelwa ke batho bao a ba ratago, e lego batho ba go swana le Aborahama, Isaka, Jakobo, Moshe le Kgoši Dafida. (Num. 12:6-8; Mat. 22:31, 32; Dit. 13:22) Lentšu la Modimo le re botša gore o fela pelo—ya go—tlo ba tsoša bahung. (Jobo 14:14, 15) Ba tlo thaba le go phela gabotse mmeleng. Le gona gopola gore Morwa wa Modimo—, yoo a bego ‘a mo rata kudu,’ o ile—a hwa gabohloko kudu. (Die. 8:22, 30) Ga go na mantšu ao a ka hlalosago bohloko bjoo Jehofa a swanetšego go ba a ile a bo kwa ge a be a bona Morwa wa gagwe a tlaišega!—Joh. 5:20; 10:17.
5, 6. Jehofa a ka re homotša bjang?
5 Re ka ba le kgodišego e tiilego ya gore Jehofa o tla re homotša. Ka gona ge re hwetšwe, ga se ra swanela go dikadika go mmotša seo se lego ka dipelong tša rena ka thapelo. Ruri go a homotša go tseba gore Jehofa o kwešiša bohloko bjo re bo kwago le go re nea khomotšo yeo re tlogago re e hloka! Eupša o dira seo bjang?
6 Tsela e nngwe yeo Modimo a re thušago ka yona ke ka go re ‘homotša ka moya o mokgethwa.’ (Dit. 9:31) Matla a a Modimo a homotša kudu. Jesu o tshepišitše gore Tatagwe wa legodimong o be a tla akgofela go ‘nea bao ba mo kgopelago moya o mokgethwa.’ (Luka 11:13) Susi, yoo go boletšwego ka yena pejana, o re: “Go na le dinako tše dingwe tše dintši tšeo ka tšona re bego re wela fase ka matolo gomme re lopa Jehofa gore a re homotše. Nako le nako ge re dira bjalo, re be re ekwa khutšo ya Modimo e diša dipelo tša rena le menagano ya rena.”—Bala Bafilipi 4:6, 7.
JESU—MOPERISITA YO A PHAGAMEGO YO A RE KWELAGO BOHLOKO
7, 8. Ke ka baka la’ng re ka kgodišega gore Jesu o tla kgona go re homotša?
7 Kwelobohloko e tseneletšego ya Jehofa e bonagetše ka tsela e phethagetšego go seo Morwa wa gagwe e le go Jesu a se boletšego le go se dira ge a be a le mo lefaseng. (Joh. 5:19) Jehofa o be a rometše Jesu mo lefaseng gore a tle a homotše batho ba “dipelo tše di kwelego bohloko” le “bohle bao ba llago.” (Jes. 61:1, 2; Luka 4:17-21) Ke ka baka leo Jesu a bego a tsebja ka go ba le kwelobohloko e tseneletšego—e lego go bona mohlako wa batho le go rata go ba thuša ka pelo ka moka.—Baheb. 2:17.
8 Ge Jesu e be e sa le yo monyenyane, ga go pelaelo gore o ile a swanelwa ke go kwa bohloko bja go hwelwa ke ditho tša lapa goba bagwera. Go bonagala tatagwe yo a mo godišitšego e lego Josefa, a hwile ge Jesu e sa le yo mošemanyana. * Ka gona nagana ka Jesu, mohlomongwe e sa le mofsa goba a le mengwageng ya mathomong a bo-20, a swanetše go kgotlelela bohloko bja go hwelwa ke tate, gotee le go bona mmagwe, bana babo le dikgaetšedi ba ekwa bohloko.
9. Jesu o ile a bontšha bjang gore o na le kwelobohloko ge Latsaro a be a hwile?
9 Ge Jesu a be a bolela ditaba tše dibotse, o be a swara batho ka lerato le go ba bontšha kwelobohloko e tseneletšego. Ka mohlala, nagana ge mogwera wa gagwe e lego Latsaro a be a hwile. Gaešita le ge Jesu a be a tseba gore o yo tsoša Latsaro bahung, o ile a kwa bohloko bjo bogolo bjoo Maria le Mareta ba bego ba bo kwa. O ile a kwa bohloko kudu moo a ilego a lla.—Joh. 11:33-36.
10. Ke ka baka la’ng re ka kgodišega gore le lehono Jesu o re kwela bohloko?
10 Kwelobohloko ya Jesu le lešoko la gagwe di ka re homotša bjang lehono? Mangwalo a re nea khomotšo ka go re botša gore “Jesu Kriste ke yo a swanago maabane le lehono le ka mo go sa felego.” (Baheb. 13:8) Ka ge “Moemedi yo [yo] Mogolo wa bophelo” a tseba bohloko bja go hwelwa, “o kgona go thuša bao ba lekwago.” (Dit. 3:15; Baheb. 2:10, 18) Ka baka leo, re ka kgodišega gore Kriste o kwa bohloko ge re hwetšwe, o a kwešiša e bile o re nea khomotšo “ka nako e swanetšego.”—Bala Baheberu 4:15, 16.
“KHOMOTŠO E TŠWAGO MANGWALONG”
11. Ke mangwalo afe ao ka go kgethega o hwetšago a homotša?
11 Ditemana tša Beibele tšeo di re botšago gore Jesu o ile a kwa bohloko kudu ge Latsaro a be a hwile ke mohlala wa ditemana tše dintši tše di homotšago tša ka Lentšung la Modimo. Le gona seo ga se re makatše ka gobane Beibele e re “dilo tšohle tšeo di ilego tša ngwalwa e sa le pele di ile tša ngwalelwa go re ruta, gore ka kgotlelelo ya rena le ka khomotšo e tšwago Mangwalong re be le kholofelo.” (Baroma 15:4) Ge e ba le wena o hlokofaletšwe ke motho yo o mo ratago, o ka homotšwa ke mangwalo a go swana le a a latelago:
“Jehofa o kgauswi le ba dipelo tše di robegilego; o phološa ba meoya e nyamilego o šoro.”—Ps. 34:18, 19.
“Ge dikgopolo tša ka tše di mpherekanyago di be di ata ka go nna, dikhomotšo tša gago [Jehofa] di ile tša okobatša moya wa ka.”—Ps. 94:19.
“Eka Morena wa rena Jesu Kriste le Modimo Tatago rena, bao ba re ratilego gomme ba re nea khomotšo e sa felego le kholofelo e botse ka botho bjo bogolo bja Modimo, ba ka homotša dipelo tša lena gomme ba le matlafatša.”—2 Bathes. 2:16, 17. *
PHUTHEGO—E RE HOMOTŠA KUDU
12. Tsela e nngwe ya bohlokwahlokwa yeo re ka homotšago bao ba hwetšwego ke efe?
12 Tsela e nngwe yeo Jehofa a homotšago bao ba hwetšwego ke ka go diriša ditho tša phuthego. (Bala 1 Bathesalonika 5:11.) O ka kgothatša bjang le go homotša bao ba nago le “moya o nyamilego”? (Die. 17:22) O se ke wa lebala gore go na le “nako ya go homola le nako ya go bolela.” (Mmo. 3:7) Mohlologadi yo a bitšwago Dalene o re: “Batho bao ba hwetšwego ba nyaka go bolela seo ba se naganago le kamoo ba ikwago ka gona. Ka baka leo, selo sa bohlokwahlokwa seo o ka se direlago motho yo a hwetšwego ke go mo theetša—le gona o se ke wa mo tsena ganong.” Junia, yoo buti wa gagwe a ipolailego, o oketša ka gore: “Le ge o ka se kwešiše ka botlalo bohloko bjoo bao ba hwetšwego ba bo kwago, ba homotšwa ke go bona gore o nyaka go kwešiša kamoo ba ikwago ka gona.”
13. Ke’ng seo re sa swanelago go se lebala ka bao ba hwetšwego?
13 Le gona o se ke wa lebala gore batho ga ba lle ka go swana ge ba hwetšwe. Ka dinako tše dingwe, ba bangwe ba kwa bohloko dipelong tša bona eupša ba palelwa ke go bolela kamoo ba ikwago ka gona. Lentšu la Modimo le re: “Pelo e kwa bohloko ge moya o kwele bohloko gomme ga go yo a ka tsenatsenanago le lethabo la yona.” (Die. 14:10) Gaešita le ge motho a ka bolela kamoo a ikwago ka gona, ga se ka mehla go lego bonolo go ba bangwe gore ba kwešiše seo a lekago go se bolela.
14. Re ka hwetša kae mantšu a go homotša bao ba hwetšwego?
14 Ke therešo gore re ka no se tsebe seo re swanetšego go se bolela go homotša motho yo a hwetšwego. Lega go le bjalo, Beibele e re “leleme la ba bohlale le a fodiša.” (Die. 12:18) Ba bantši ba hweditše mantšu ao ba ka homotšago ba bangwe ka wona ka poroutšheng ya Ge Motho yo o mo Ratago a E-hwa. * Eupša gantši selo seo se thušago go di feta ka moka seo o ka se dirago ke go “[lla] le bao ba llago.” (Baroma 12:15) Gaby, yoo a hlokofaletšwego ke monna, o re: “Nna le megokgo re bagwera. Ke ka baka leo ke homotšegago ge bagwera ba ka ba lla le nna. Ka nako yeo, ga ke ikwe eka ke lahlilwe.”
15. Re ka homotša bjang bao ba hwetšwego ge e ba re thatafalelwa ke go dira seo re lebantše difahlego? (Bona le lepokisi le le rego, “ Mantšu a Lerato ao a Homotšago.”)
15 Ge e ba o thatafalelwa ke go homotša motho yo a hwetšwego le lebantše difahlego, go ka ba kaone gore o mo romele karata, e-mail, molaetša goba lengwalo la go mo homotša. O ka tsopola temana ya Beibele, goba wa ngwala ka seka se itšego se se kgahlišago sa mohu, goba tiragalo e itšego e kgahlišago yeo o e gopolago ka yena. Junia o re: “Go romelwa molaetša o mokopana o kgothatšago goba go laletšwa pokanong e itšego ke Bakristegotee go nthuša kudu. Dilo tše bjalo di mpontšha gore bana bešo ba a nthata le go tshwenyega ka nna.”
16. Tsela e atlegago kudu ya go homotša bao ba hwetšwego ke efe?
16 O se ke wa tšeela fase bohlokwa bja go rapela ge o na le ngwanabo rena goba kgaetšedi yo a hwetšego goba go mmea dithapelong. Gaešita le ge o ka thatafalelwa ke go kgetha mantšu ge o rapela le yena nakong yeo e thata, go rapelela batho ba bjalo, gaešita le ka megokgo le ka lentšu la go thothomela, go ka ba homotša kudu. Dalene o gopola ka gore: “Ka dinako tše dingwe ge dikgaetšedi di tlile go nkhomotša, ke be ke di kgopela gore di nthapelele. Di be di dira bjalo, eupša ge di thoma go rapela di be di swara bothata. Lega go le bjalo, ka mehla ge di se na go thoma go rapela, mantšu a tšona a be a tia gomme di rapela go tšwa pelong. Tumelo ya tšona e tiilego, lerato la tšona le go tshwenyega ga tšona ka nna go matlafaditše tumelo ya ka kudu.”
TŠWELA PELE O HOMOTŠA BAO BA HWETŠWEGO
17-19. Ke ka baka la’ng re sa swanela go kgaotša go homotša bao ba hwetšwego?
17 Tsela yeo batho bao ba hwetšwego ba llago ka yona ga e swane. Ka baka leo, dula o ba thuša. O se ke wa ba thuša feela matšatšing a sego kae a ge bagwera ba bona ba bantši le ba leloko ba sa le gona, eupša o ba thuše le dikgweding tše di sa tlago ge ba bantši ba tla be ba boetše magae le go swarega ka dilo tša bona. Beibele e re: “Mogwera wa kgonthe o dula a na le lerato ka dinako tšohle, e bile ke ngwanabo motho yo o ka ithekgago ka yena mohlang wa tlalelo.” (Die. 17:17) Bakristegotee ke bona ba ka homotšago le go feta motho yo a hwetšwego go fihlela maemo a boela sekeng.—Bala 1 Bathesalonika 3:7.
18 Gopola gore go na le dilo tšeo di ka tsošago bohloko bja go hwelwa, e lego dilo tša go swana le ge go fihla letšatši leo banyalani ba nyalanego ka lona, mmino o itšego, dinepe, ditiragalo tše itšego, goba gaešita le monkgo goba modumo o itšego, goba sehla se itšego sa ngwaga. Dilo tše dintši tšeo motho yo a bego a le lenyalong a tlago go thoma go di dira a nnoši, e lego dilo tša go swana le go ya kopanong goba Segopotšong—di ka tsoša bohloko bjoo gape. Ngwanabo rena yo mongwe o re: “Ke be ke tseba gore ge letšatši leo nna le mosadi wa ka re nyalanego ka lona le fihla, ke tlo šulafalelwa kudu. Go be go se bonolo. Eupša bana babo rena le dikgaetšedi ba sego kae ba ile ba dira moletlwana le bagwera ba ka gomme ba ntaletša e le gore ke se lewe ke bodutu letšatšing leo.”
19 Lega go le bjalo, o se ke wa lebala gore bao ba hwetšwego ga ba nyake go homotšwa feela nakong ya ditiragalo tše di kgethegilego. Junia o re: “Gantši thušo le segwera tšeo di newago go sa letelwa di kgothatša kudu. Thušo e bjalo e bohlokwa kudu e bile e a matlafatša.” Ke therešo gore re ka se fediše bohloko bja go hwelwa goba go thiba sekgoba seo se butšwego ke motho yo a hlokofetšego, eupša re ka homotša bao ba hwetšwego ka go ba thuša ka ditsela tše di fapafapanego. (1 Joh. 3:18) Gaby o gopola ka gore: “Ke leboga Jehofa ka bagolo bao ba ilego ba nkema nokeng go fihla mafelelong dinakong tše bohloko tšeo ke bilego go tšona. Ba ile ba nthuša kudu moo ke ilego ka kwa gore Jehofa o nkgokaretše ka lerato.”
20. Ke ka baka la’ng dilo tšeo Jehofa a re tshepišitšego tšona di re homotša kudu?
20 Ruri go a homotša go tseba gore Jehofa, yena Modimo wa khomotšo yohle, o tla fediša mahloko ka moka gomme a re homotša sa ruri ge “bohle bao ba lego mabitleng ba [tla be ba ekwa] lentšu la [Kriste] gomme ba [etšwa].” (Joh. 5:28, 29) Modimo o tshepišitše gore “o tla metša lehu ka mo go sa felego, gomme Mmuši Morena Jehofa o tla phumola megokgo difahlegong ka moka.” (Jes. 25:8) Ke moka, go e na le gore re tle re “[lle] le bao ba llago,” batho ka moka mo lefaseng ba tlo “[thaba] le bao ba thabago.”—Baroma 12:15.
^ par. 8 Beibele e bolela la mafelelo ka Josefa ge Jesu a be a na le mengwaga e 12. Ge Jesu a be a dira mohlolo wa gagwe wa mathomo wa go fetoša meetse gore e be beine, ga re kwe go bolelwa ka Josefa—gaešita le ditiragalong tše dingwe ka morago ga moo ga go bolelwe ka yena. Ge Jesu a be a kokotetšwe koteng, o ile a botša moapostola Johane gore a šale a hlokometše Maria, e lego selo seo Jesu nkabego a sa ka a se dira ge nkabe Josefa a be a sa phela.—Joh. 19:26, 27.
^ par. 11 Mangwalo a mangwe ao ba bantši ba hweditšego a homotša ke Psalme 20:1, 2; 31:7; 38:8, 9, 15; 55:22; 121:1, 2; Jesaya 57:15; 66:13; Bafilipi 4:13; le 1 Petro 5:7.
^ par. 14 Bala le sehlogo se se rego, “Homotša Bao ba Hwetšwego, Bjalo ka ge Jesu a Dirile” ka go Morokami wa November 1, 2010.


text:
Na re Swanetše go Rapela Jesu?
MORAGO bjale monyakišiši yo mongwe o ile a botšiša bafsa ba fetago ba 800 ba mekgatlong e mentši ya madumedi ge e ba ba dumela gore Jesu o araba dithapelo. Ba ka godimo ga 60 lekgolong ba ile ba re ba dumela ba tiišitše gore o a di araba. Lega go le bjalo, mofsa yo mongwe o ile a tloša leina Jesu nyakišišong yeo gomme a ngwala “Modimo.”
Wena o nagana’ng? Na re swanetše go lebiša dithapelo tša rena go Jesu goba go Modimo? * E le gore re hwetše karabo, a re thomeng ka go ela hloko kamoo Jesu a rutilego barutiwa ba gagwe go rapela.
JESU O RUTILE GORE RE RAPELE MANG?
Jesu o ile a ruta le go re bontšha motho yoo re swanetšego go mo rapela.
THUTO YA GAGWE: Ge yo mongwe wa barutiwa a kgopela Jesu a re: “Morena, re rute go rapela,” Jesu o ile a araba ka gore: “Neng le neng ge le rapela le re: ‘Tate.’” (Luka 11:1, 2) Go oketša moo, Thutong ya gagwe e tumilego ya Thabeng, Jesu o ile a kgothaletša batheetši ba gagwe go rapela. O itše: “Rapela Tatago.” O ile a ba a ba kgonthišetša ka gore: “Tatago lena o tseba gore ke dilo dife tšeo le di nyakago le pele le mo kgopela.” (Mateo 6:6, 8) Bošegong bja mafelo bja ge e sa le motho, Jesu o boditše barutiwa ba gagwe gore: “Ge e ba le kgopela Tate selo le ge e le sefe, o tla le nea sona leineng la ka.” (Johane 16:23) Ka gona Jesu o re rutile go rapela yoo e lego Tatagwe le Tatago rena, Jehofa Modimo.—Johane 20:17.
MOHLALA WA GAGWE: Ka go dumelelana le kamoo a rutilego ba bangwe go rapela, Jesu ka boyena o rapetše ka gore: “Ke go tumiša phatlalatša wena Tate, Morena wa legodimo le lefase.” (Luka 10:21) Lebakeng le lengwe, “Jesu [o ile] a lebelela legodimong gomme a re: ‘Tate, ke a go leboga ka ge o nkwele.’” (Johane 11:41) Le gona ge a be a ehwa, Jesu o rapetše ka gore: “Tate, ke gafela moya wa ka diatleng tša gago.” (Luka 23:46) Ka go rapela Tatagwe wa legodimong—“Morena wa legodimo le lefase”—Jesu o beetše bohle mohlala o mobotse gore ba o latele. (Mateo 11:25; 26:41, 42; 1 Johane 2:6) Na ke kamoo barutiwa ba Jesu ba lekgolong la pele ba kwešišitšego ditaelo tša gagwe?
BAKRISTE BA LEKGOLONG LA PELE LA NYWAGA BA BE BA RAPELA MANG?
Dibeke tše sego kae ka morago ga ge Jesu a boetše legodimong, barutiwa ba gagwe ba ile ba tlaišwa le go tšhošetšwa ke baganetši ba bona. (Ditiro 4:18) Ke therešo gore ba ile ba rapelela thušo—eupša ba rapetše mang? Ba ile “ba hlatlošetša mantšu a bona go Modimo,” ba rapelela gore a tšwele pele a ba thuša “ka leina la mohlanka wa [gagwe] yo mokgethwa Jesu.” (Ditiro 4:24, 30) Ka gona barutiwa ba be ba diriša tlhahlo ya Jesu ya go rapela. Ba be ba rapela Modimo, e sego Jesu.
Nywaga ka morago, moapostola Paulo o ile a hlalosa tsela yeo ka yona yena le badirišanigotee le yena ba ilego ba rapela. Ge a ngwalela Bakristegotee le yena o itše: “Re leboga Modimo Tatago Morena wa rena Jesu Kriste ka mehla ge re le rapelela.” (Bakolose 1:3) Paulo gape o ngwaletše badumedigotee le yena mabapi le go “leboga Modimo wa rena le Tate ka mehla leineng la Morena wa rena Jesu Kriste ka baka la dilo tšohle.” (Baefeso 5:20) Mantšung a, re bona gore Paulo o be a kgothaletša ba bangwe go rapela “Modimo wa [gagwe] le Tate ka mehla . . . ka baka la dilo tšohle”—eupša ge e le gabotse go rapelwa leineng la Jesu.—Bakolose 3:17.
Re ka bontšha gore re rata Jesu go swana le Bakriste ba lekgolong la pele la nywaga ka go latela keletšo ya gagwe mabapi le thapelo. (Johane 14:15) Ge re rapela Tatago rena wa legodimong—le gona re rapela yena feela—mantšu a Psalme 116:1, 2 a tla dula a re kgodiša, ge a re: “Ke tlala lerato ge Jehofa a ekwa Lentšu la ka . . . ke tla mmitša matšatši ka moka a bophelo bja ka.” *
^ ser. 3 Go ya ka Mangwalo, Modimo le Jesu ga ba lekane. Bakeng sa tsebišo e oketšegilego, bona kgaolo 4 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
^ ser. 11 E le gore Modimo a amogele dithapelo tša rena, re swanetše go katanela e le ka kgonthe go phela ka ditekanyetšo tša gagwe. Bakeng sa tsebišo e oketšegilego, bona kgaolo 17 ya puku ya Ke Eng Seo ge e le Gabotse Beibele e se Rutago?